text:
Mdani Wathu Womalizira Adzawonongedwa
“Imfa nayonso, monga mdani womalizira, idzawonongedwa.”—1 AKOR. 15:26.
1, 2. (a) Kodi zinthu zinali bwanji Adamu ndi Hava atangolengedwa kumene? (b) Kodi tikambirana mafunso ati?
ADAMU ndi Hava atalengedwa analibe mdani aliyense. Anali angwiro ndipo ankakhala m’Paradaiso. Ankagwirizana kwambiri ndi Mulungu moti anali ngati ana ake enieni. (Gen. 2:7-9; Luka 3:38) Zimene Mulungu anawauza kuchita zinasonyeza kuti tsogolo lawo linali labwino kwambiri. (Werengani Genesis 1:28.) Patapita nthawi, iwo ‘akanadzaza dziko lapansi.’ Anayeneranso kuyang’anira ‘cholengedwa chilichonse padziko lapansi.’ Koma kuti apitirize kuchita zimenezi, anafunika kukhala ndi moyo wosatha.
2 Ndiye kodi zinthu zinasintha bwanji? N’chifukwa chiyani anthu akuvutika ndi adani ambirimbiri? Kodi imfa, yomwe ndi mdani wamkulu, inayamba bwanji? Kodi Mulungu adzawononga bwanji adani onsewa? M’Baibulo tikhoza kupeza mayankho a mafunso ngati amenewa. Tiyeni tione mmene Baibulo limayankhira mafunsowa.
ANAWACHENJEZA MWACHIKONDI
3, 4. (a) Kodi Mulungu anapereka lamulo liti kwa Adamu ndi Hava? (b) N’chifukwa chiyani iwo anayenera kumvera lamulolo?
3 Ngakhale kuti Adamu ndi Hava akanakhala ndi moyo wosatha, sikuti anali ndi moyo wosakhoza kufa. Iwo anayenera kupuma, kumwa, kugona ndiponso kudya kuti apitirize kukhala ndi moyo. Koma chofunika kwambiri kuti akhalebe ndi moyo chinali kukhala pa ubwenzi wabwino ndi Mulungu. (Deut. 8:3) Anayenera kutsatira malangizo ake kuti asafe komanso kuti azisangalala. Mulungu anaonetsetsa kuti Adamu adziwe zimenezi Hava asanalengedwe. Kodi anachita bwanji zimenezi? Baibulo limanena kuti: “Yehova Mulungu anapatsa munthuyo lamulo lakuti: ‘Zipatso za mtengo uliwonse wa m’mundamu uzidya ndithu. Koma usadye zipatso za mtengo wodziwitsa chabwino ndi choipa. Chifukwa tsiku limene udzadya, udzafa ndithu.’”—Gen. 2:16, 17.
4 “Mtengo wodziwitsa chabwino ndi choipa” unkasonyeza kuti Mulungu ndi amene ali ndi udindo wonena kuti ichi ndi chabwino, ichi ndi choipa. N’zoona kuti Adamu analengedwa m’chifanizo cha Mulungu komanso anali ndi chikumbumtima choncho akanatha kudziwa kuti izi ndi zabwino, izi ndi zoipa. Koma mtengowu unkasonyeza kuti nthawi zonse Adamu ndi Hava ankafunika kutsatira malangizo a Mulungu. Kudya zipatso za mtengowu kukanasonyeza kuti anthuwo sakufuna kuti Mulungu aziwalamulira. Kuchita zimenezi kukanabweretsa mavuto aakulu kwambiri kwa iwowo ndiponso ana awo ndipo malinga ndi zimene Mulungu anawachenjeza, akanafa.
KODI IMFA INAYAMBA BWANJI?
5. N’chiyani chinachititsa kuti Adamu ndi Hava achimwe?
5 Hava atalengedwa, Adamu anamuuza lamulo la Mulungu lija. Havayo ankalidziwa bwino kwambiri lamuloli. Tikutero chifukwa chakuti pamene Satana Mdyerekezi anagwiritsa ntchito njoka pomulankhula iye analifotokoza ndendende mmene Adamu anamuuzira. (Gen. 3:1-3) Satana anali ndi mtima wofuna kudzilamulira komanso wolamulira ena. (Yerekezerani ndi Yakobo 1:14, 15.) Kuti zimene ankafunazo zitheke ananena kuti Mulungu ananamiza Adamu ndi Hava. Iye anauza Hava kuti ngati satsatira lamulo la Mulungu sadzafa koma adzayamba kufanana ndi Mulunguyo. (Gen. 3:4, 5) Hava anamukhulupirira ndipo anadya chipatso chimene Mulungu anawaletsa n’kunyengereranso Adamu kuti adye. (Gen. 3:6, 17) Hava ananamizidwa ndi Satana. (Werengani 1 Timoteyo 2:14.) Ndiyeno Adamu ‘anamvera mawu a mkazi wake.’ Mwina zinkaoneka ngati njokayo inkafuna kuwathandiza. Koma Satana Mdyerekezi anali mdani wawo yemwe ankadziwa bwino kuti akadya chipatsocho adzafa.
6, 7. Kodi Yehova anapereka bwanji chiweruzo kwa Adamu ndi Hava?
6 Yehova ankaona zonse zimene zinkachitika koma analola kuti anthuwo komanso Satana asonyeze ngati akumukonda kapena ayi. (1 Mbiri 28:9; werengani Miyambo 15:3.) N’zomvetsa chisoni kuti Adamu ndi Hava anapandukira Mulungu amene anawapatsa moyo ndi zinthu zina zonse. Monga Atate wawo, Yehova ayenera kuti zinamupweteka kwambiri mumtima pamene onse anasankha kuti asamumvere. (Yerekezerani ndi Genesis 6:6.) Kenako Mulungu anayenera kuwaweruza mogwirizana ndi zimene anali atawauza.
7 Mulungu anali atauza Adamu kuti: “Tsiku limene udzadya [zipatso za mtengo wodziwitsa chabwino ndi choipa], udzafa ndithu.” N’kutheka kuti Adamu ankaganiza kuti ‘tsikulo’ linali tsiku lenileni la maola 24. Atadya chipatso choletsedwacho, mwina ankaganiza kuti Yehova adzapereka chilangocho tsiku lomwelo dzuwa lisanalowe. Ndiyeno Yehova analankhula nawo madzulo ake kapena kuti “nthawi ya kamphepo kayeziyezi.” (Gen. 3:8) Iye anayamba kuwafunsa mafunso ngati ali m’khoti kuti adziwe bwinobwino maganizo awo. (Gen. 3:9-13) Kenako Mulungu anapereka chiweruzo choti adzafadi. (Gen. 3:14-19) Koma ngati Mulungu akanawawononga nthawi yomweyo, cholinga chake chokhudza ana a Adamu ndi Hava sichikanakwaniritsidwa. (Yes. 55:11) Ngakhale kuti Adamu ndi Hava anayamba nthawi yomweyo kuvutika chifukwa cha uchimowo, Mulungu anawalola kubereka ana omwe anali ndi mwayi wodzalandira madalitso. Choncho pa tsiku lenilenilo limene anachimwa, zinali ngati Adamu ndi Hava anafa pa maso pa Mulungu. Komanso tinganene kuti anafadi pa tsikulo chifukwa anamwalira pasanathe “tsiku” limodzi la zaka 1,000.—2 Pet. 3:8.
8, 9. Kodi uchimo wa Adamu unakhudza bwanji ana ake? (Onani chithunzi patsamba 23.)
8 Kodi uchimo wa Adamu ndi Hava unakhudza bwanji ana awo? Lemba la Aroma 5:12 limafotokoza kuti: “Monga mmene uchimo unalowera m’dziko kudzera mwa munthu mmodzi, ndi imfa kudzera mwa uchimo, imfayo n’kufalikira kwa anthu onse chifukwa onse anachimwa.” Mtumwi Paulo ananenanso kuti: “Mwa kusamvera kwa munthu mmodziyo, ambiri anakhala ochimwa.” (Aroma 5:19) Woyamba kumwalira anali Abele, yemwe anali wokhulupirika. (Gen. 4:8) Kenako ana ena a Adamu ndiponso zidzukulu zake, anadzakalamba n’kufa. Choncho uchimo ndi imfa zinakhala ngati adani omwe anthu sangathe kuwathawa. Sitingathe kufotokoza mmene Adamu anapatsira ana ake uchimo ndi imfa koma chimene tikudziwa n’chakuti aliyense amabadwa ndi uchimo basi.
9 Baibulo limafotokoza kuti uchimo ndi imfa zili ngati “chophimba chimene chikuphimba anthu onse, ndi nsalu imene yakuta mitundu yonse.” (Yes. 25:7) Tingati anthu onse akutiridwa munsalu kapena kuti chophimba chimenechi. Choncho chifukwa cha Adamu, anthu onse amafa. (1 Akor. 15:22) Funso limene tonsefe tingakhale nalo ndi limene Paulo anafunsa lakuti: “Ndani adzandipulumutse ku thupi limene likufa imfa imeneyi?” Kodi panali munthu amene akanamupulumutsa? *—Aroma 7:24.
UCHIMO NDI IMFA ZIDZAWONONGEDWA
10. (a) Kodi ndi malemba ati amene amasonyeza kuti Yehova adzawononga imfa imene tatengera kwa Adamu? (b) Kodi malembawa amasonyeza chiyani za Yehova ndi Mwana wake?
10 Yehova ndi amene akanapulumutsa Paulo. Paja Yesaya atangotchula za “chophimba,” analemba kuti: “Iye adzameza imfa kwamuyaya ndipo Yehova, Ambuye Wamkulu Koposa, adzapukuta misozi pankhope zonse za anthu.” (Yes. 25:8) Bambo amafunitsitsa kuthetsa mavuto a ana ake ndiponso kupukuta misozi yawo. Nayenso Yehova adzasangalala kwambiri kuwononga imfa imene tinatengera kwa Adamu. Koma sadzachita yekha zimenezi. Paja lemba la 1 Akorinto 15:22 limati: “Mwa Adamu onse akufa, momwemonso mwa Khristu onse adzapatsidwa moyo.” Paulo atafunsa kuti: “Ndani adzandipulumutse?” ananenanso kuti: “Mulungu adzatero kudzera mwa Yesu Khristu Ambuye wathu.” (Aroma 7:25) Choncho chikondi chimene chinachititsa Yehova kulenga anthu sichinazirale pamene Adamu ndi Hava anachimwa. Komanso Mwana wa Mulungu amene anamuthandiza kulenga Adamu ndi Hava sanasiye kusangalala kwambiri ndi ana awo. (Miy. 8:30, 31) Koma kodi akanawapulumutsa bwanji?
11. Kodi Mulungu anachita zotani pofuna kuthandiza anthu?
11 Anthufe tinatengera uchimo kwa Adamu ndipo timafa chifukwa cha chilango chimene Mulungu anapereka. (Aroma 5:12, 16) Baibulo limati: “Mwa uchimo umodzi anthu kaya akhale amtundu wotani anaweruzidwa kukhala ochimwa.” (Aroma 5:18) Kodi Yehova akanachotsa bwanji chiweruzochi popanda kuphwanya mfundo zake za chilungamo? Yankho lake lili m’mawu a Yesu akuti: ‘Mwana wa munthu anabwera kudzapereka moyo wake dipo kuwombola anthu ambiri.’ (Mat. 20:28) Apa Yesu anasonyeza kuti anabwera padzikoli n’kudzapereka moyo wake wangwiro monga dipo. N’chifukwa chiyani tinganene kuti pamenepa mfundo za Mulungu za chilungamo zinatsatiridwa?—1 Tim. 2:5, 6.
12. Kodi Mulungu anatani kuti dipo likhale lokwanira ndendende?
12 Cholinga cha Yehova chinali choti dzikoli lidzaze ndi ana angwiro a Adamu. Chifukwa chokonda Yehova komanso anthu, Yesu anapereka moyo wake. Yesu anali wangwiro, ngati mmene Adamu analili asanachimwe. Choncho, Moyo umene anaperekawo unali wofanana ndendende ndi umene Adamu anataya. Kenako Yehova anaukitsa mwana wakeyo kuti akakhalenso kumwamba. (1 Pet. 3:18) Potsatira mfundo zake za chilungamo, Yehova analandira dipo la Yesu kuti awombole ana a Adamu n’kuwapatsa mwayi woti adzakhalenso ndi moyo wangwiro umene Adamu anatayawo. Tinganene kuti Yesu analowa m’malo mwa Adamu. N’chifukwa chake Paulo anafotokoza kuti: “Zinachita kulembedwa kuti: ‘Munthu woyambirira, Adamu, anakhala munthu wamoyo.’ Adamu womalizira anakhala mzimu wopatsa moyo.”—1 Akor. 15:45.
13. Kodi “Adamu womalizira” adzathandiza bwanji akufa?
13 Nthawi idzafika yoti “Adamu womalizira” athandize anthu monga “mzimu wopatsa moyo.” Ana ambiri a Adamu anamwalira. Choncho adzayenera kuukitsidwa kapena kupatsidwanso moyo padzikoli.—Yoh. 5:28, 29.
14. Kodi Yehova wachita chiyani kuti athu adzamasulidwe ku uchimo umene tinatengera kwa Adamu?
14 Kodi Yehova wachita chiyani kuti anthu adzamasulidwe ku uchimo? Iye wakhazikitsa Ufumu ndipo olamulira ake ndi “Adamu womalizira” limodzi ndi anzake ena ochokera padzikoli. (Werengani Chivumbulutso 5:9, 10.) Olamulira anzake a Yesu kumwambako ndi anthu oti amadziwa bwino vuto lokhala ochimwa. Ndiyeno kwa zaka 1,000 adzathandiza anthu padzikoli kuti asinthe n’kukhala angwiro.—Chiv. 20:6.
15, 16. (a) Kodi ndi imfa iti imene idzawonongedwa ndipo zimenezi zidzachitika liti? (b) Malinga ndi 1 Akorinto 15:28, kodi Yesu adzachita chiyani?
15 Pa mapeto pa zaka 1,000, anthu omvera adzakhala opanda mavuto onse amene anabwera chifukwa cha kusamvera kwa Adamu. Paja Baibulo limati: “Monga mwa Adamu onse akufa, momwemonso mwa Khristu onse adzapatsidwa moyo. Koma aliyense pamalo pake: Choyamba Khristu, amene ndi chipatso choyambirira, kenako ake a Khristu pa nthawi ya kukhalapo kwake. Ndiyeno pa mapeto pake, adzapereka ufumu kwa Mulungu wake ndi Atate wake, atathetsa maboma onse, ulamuliro wonse, ndi mphamvu zonse. Pakuti ayenera kulamulira monga mfumu kufikira Mulungu ataika adani onse pansi pa mapazi ake. Imfa nayonso, monga mdani womalizira, idzawonongedwa.” (1 Akor. 15:22-26) Imfa imene idzawonongedwa ndi imene tinatengera kwa Adamu. Pa nthawi imeneyo, chophimba chimene chakuta anthu onse chidzachotsedwa ndipo sichidzakhalaponso.—Yes. 25:7, 8.
16 Mtumwi Paulo anamaliza mawu akewa ponena kuti: “Zinthu zonse zikadzakhala pansi pake, Mwanayonso adzadziika pansi pa amene anaika zinthu zonse pansi pake, kuti Mulungu akhale zinthu zonse kwa aliyense.” (1 Akor. 15:28) Pa nthawiyo, cholinga cha ulamuliro wa Khristu chidzakhala chitakwaniritsidwa. Ndiyeno iye adzasangalala kubwezera ulamuliro wake kwa Yehova atamaliza kuthandiza anthu onse kuti akhale angwiro.
17. N’chiyani chidzachitikire Satana?
17 Koma kodi Satana amene anayambitsa mavuto onsewa adzangomusiyasiya? Yankho la funso limeneli tingalipeze pa Chivumbulutso 20:7-15. Choyamba, Satana adzaloledwa kuti ayese anthu angwiro komaliza. Kenako Mdyerekeziyo limodzi ndi anthu amene adzamutsatire adzawonongedwa kwamuyaya ndipo imeneyi imatchedwa “imfa yachiwiri.” (Chiv. 21:8) Imfa imeneyi sidzawonongedwa chifukwa chakuti anthu amene adzaphedwe ndi imfayi sadzakhalanso ndi moyo mpaka kalekale. Koma anthu amene amakonda Mulungu ndiponso kumutumikira sayenera kuopa imfa ‘yachiwiriyi’ chifukwa sidzawakhudza.
18. Kodi ntchito imene Mulungu anapatsa Adamu idzakwaniritsidwa bwanji?
18 Pa nthawiyo, anthu angwiro adzakhala oyenerera pa maso pa Yehova kuti alandire moyo wosatha ndipo sadzakhala ndi mdani wina aliyense. Ntchito imene Adamu anapatsidwa idzakwaniritsidwa ngakhale kuti iye sadzakhalapo. Ana ake adzadzaza dzikoli ndipo adzaliyang’anira n’kumasangalala ndi zamoyo zonse. Tiyeni tonse tiziyamikira kwambiri zimene Mulungu adzachite powononga imfa yomwe ndi mdani wathu womalizira.
^ ndime 9 Pa nkhani ya zimene asayansi akuchita kuti amvetse chifukwa chake timakalamba n’kufa, buku lakuti Insight on the Scriptures limati: “Iwo amalephera kuzindikira kuti Mlengi wathu ndi amene anapereka chilango cha imfa. Choncho n’zosatheka kuti amvetse zimene zimachitika.”—Voliyumu 2, tsamba 247.


c: text/html

text:
Malonda / Kumwa
Britten Norman BN-2 Islander - Transgabon FSX
Pakuti FS2004 yogwirizana zosinthika Dinani apa
Mankhwala Anapanga mu Romania ndi Belgium, ndi Islander udaikidwa kukumana mapangidwe enieni achikalekale: kuphweka, kudalirika, kusinthasintha.
Izi ndege kuti akhoza kunyamula 10 okwera kupereka mabuku ndi mwatsatanetsatane pafupifupi cockpit ndi makanema ojambula pamanja ndi chitsanzo wokongola wopangidwa Gmax.
Nkofunika kuwerenga milozo.
Mankhwala Anapanga mu Romania ndi Belgium, ndi Islander udaikidwa kukumana mapangidwe enieni achikalekale: kuphweka, kudalirika, kusinthasintha.
Izi ndege kuti akhoza kunyamula 10 okwera kupereka mabuku ndi mwatsatanetsatane pafupifupi cockpit ndi makanema ojambula pamanja ndi chitsanzo wokongola wopangidwa Gmax.
Nkofunika kuwerenga milozo.
Kukula 8 MB
Downloads 9 381
Analenga 01-11-2010 05: 42: 20
Anasintha 22-04-2013 07: 24: 11
License
Freeware
3D Pafupifupi Cockpit
Port-Pa FS2004 (palibe DXT10)
Kuwonjezera pa yogwirizana ndi FSX & FSX-Mpweya wotentha
Malonda / Kumwa

robotstxt: allowed

filter: keep


text:
ZIMENE BAIBULO LIMANENA
Kodi Zamoyo Zinachita Kusintha?
Anthu ena amanena kuti zamoyo zinachita kusintha kuchokera ku zinthu zina. Pomwe ena amanena kuti Mulungu analenga chinthu chimodzi n’kuchisiya kuti chisinthe n’kukhala zamoyo zambirimbiri. Kodi Baibulo limati chiyani pa nkhaniyi?
Kodi zimene Baibulo limanena zoti zinthu zinachita kulengedwa, zimatsutsana ndi zimene asayansi amanena?
Baibulo limangonena kuti: “Pa chiyambi, Mulungu analenga kumwamba ndi dziko lapansi.” (Genesis 1:1) Koma silifotokoza mwatsatanetsatane mmene anazilengera. Asayansi ena amakhulupirira kuti poyamba penipeni zinthu zonse za m’chilengedwechi zinali chinthu chimodzi. Ndiyeno patapita nthawi, kunayamba kutentha kwambiri ndipo chinthu chija chinaphulika n’kupanga dziko lapansili, nyenyezi ndi zinthu zina. Ngati zimenezi zitakhala zoona, sizingatsutsane ndi zimene Baibulo limanena ndipo lemba la Genesis 1:1, lingatithandize kudziwa kuti pali winawake amene anachititsa kuti chinthucho chiphulike.
Asayansi ambiri amakhulupirira kuti kuphulikako kunangochitika kokha. Koma Baibulo siligwirizana ndi zimenezi, chifukwa limanena kuti Mulungu ndi amene analenga zinthu zonse. Ndiye kaya analenga zinthu zosiyanasiyana pochititsa kuti chinthu china chiphulike kapena anazilenga mwa njira inayake, mfundo ndi yoti zinthuzi sizinakhalepo zokha.
“Pa chiyambi, Mulungu analenga kumwamba ndi dziko lapansi.”—Genesis 1:1.
Kodi Baibulo limagwirizana ndi mfundo yoti zamoyo zimatha kusintha pakapita nthawi?
Baibulo limanena kuti Mulungu analenga zamoyo ‘monga mwa mitundu yake.’ (Genesis 1:11, 12, 21, 24, 25) Kodi zingatheke kuti zamoyo za m’banja limodzi zisinthe n’kuyamba kuoneka mosiyana ndi zinzake? Inde n’zotheka. Koma kodi zamoyozo zimasintha n’kukhala zamoyo zina zosiyana kotheratu ndi zoyamba zija? Ayi. Zimangosintha pang’ono chifukwa cha kusintha kwa nyengo kapena zinthu zina, koma zimakhalabe za m’banja lomwelo.
Mwachitsanzo, cha m’ma 1970 akatswiri ena ankafufuza zokhudza mbalame zotchedwa finch, pachilumba cha Galapagos. Akatswiriwa anapeza kuti nthawi ina nyengo itasintha, mbalamezi zinayamba kusintha n’kukhala ndi milomo yaikulu. Zimenezi zinkathandiza kuti mbalamezi zizipeza zakudya mosavuta. Chifukwa cha zimenezi akatswiri aja anayamba kuona kuti umenewu ndi umboni woti zamoyo zinachitadi kusintha kuchokera ku zinthu zina. Koma patadutsa zaka zingapo, akatswiri aja anapeza kuti mbalame zija zinayambanso kusintha n’kukhala ndi milomo yaing’ono. Pulofesa wina, dzina lake Jeffrey H. Schwartz, analemba kuti kusintha kumeneku kunathandiza kuti mbalamezi zisafe ndi njala, “koma sikuti kunapangitsa kuti zisinthe n’kukhala zamoyo zina.”
Kodi n’zoona kuti Mulungu analenga chamoyo chimodzi n’kuchisiya kuti chisinthe kukhala zinthu zosiyanasiyana?
Baibulo limanena kuti Mulungu ‘analenga zinthu zonse.’ (Chivumbulutso 4:11) Limanenanso kuti ‘sanapume’ mpaka atamaliza ntchito yonse yolenga. (Genesis 2:2) Anthu ena amanena zoti Mulungu analenga chinthu chimodzi kenako n’kuchisiya kuti chisinthe n’kukhala zamoyo zina. Amati chinthucho chinayamba kusintha n’kukhala mitundu yosiyanasiyana ya zinthu monga nsomba, anyani komanso anthu. Koma zimenezi si zoona chifukwa Mulungu anapuma atamaliza kulenga zinthu zonse, osati atangolenga chinthu chimodzi chokha. * Maganizo amenewa sagwirizananso ndi mfundo ya m’Baibulo yoti kuli Mlengi amene “anapanga kumwamba, dziko lapansi, nyanja, ndi zonse zili mmenemo.”—Ekisodo 20:11; Chivumbulutso 10:6.
“Ndinu woyenera, inu Yehova Mulungu wathu wamphamvu, kulandira ulemerero ndi ulemu, chifukwa munalenga zinthu zonse, ndipo mwa kufuna kwanu, zinakhalapo ndipo zinalengedwa.”—Chivumbulutso 4:11.
Mfundo zina zothandiza: Baibulo limanena kuti “chilengedwere dziko kupita m’tsogolo, makhalidwe a Mulungu osaoneka ndi maso akuonekera bwino . . . m’zinthu zimene anapanga.” (Aroma 1:20) Choncho kuphunzira za Mulungu kungatithandize kukhala ndi moyo wabwino kwambiri ndiponso Mulungu akulonjeza kuti adzapatsa moyo wosatha anthu onse omwe amamukhulupirira. (Mlaliki 12:13; Aheberi 11:6) Kuti mudziwe mfundo zina pa nkhaniyi, funsani wa Mboni za Yehova aliyense kapena pitani pa webusaiti yathu ya www.jw.org/ny. Pitani pamene palembedwa kuti ZIMENE BAIBULO LIMAPHUNZITSA > KUYANKHA MAFUNSO A M’BAIBULO.
^ ndime 12 Komanso Baibulo siligwirizana ndi zimene asayansi ena amanena zoti Mulungu analenga dzikoli m’masiku 6 enieni a maola 24. Kuti mudziwe zambiri, onani tsamba 24 mpaka 27 m’kabuku kachingelezi kakuti, Was Life Created? Kabukuka ndi kofalitsidwa ndi Mboni za Yehova. Mungapangenso dawunilodi kabukuka kwaulere pa webusaiti yathu ya www.jw.org.


text:
NSANJA YA OLONDA (YOPHUNZIRA) NOVEMBER 2015
Magaziniyi ili ndi nkhani zophunzira kuyambira December 28, 2015, mpaka January 31, 2016.
Muziphunzitsa Ana Anu Aang’ono Kuti Azitumikira Yehova
Makhalidwe atatu amene Yesu ankasonyeza pophunzitsa, angakuthandizeni kuti muziphunzitsa bwino ana anu.
Muziphunzitsa Ana Anu Achinyamata Kuti Azitumikira Yehova
Kodi mungathandize bwanji mwana wanu kuti ayambe kukonda zinthu zauzimu adakali wachinyamata?
Mafunso Ochokera kwa Owerenga
Kodi pali umboni wotani wosonyeza kuti mzinda wakale wa Yeriko unagonjetsedwa m’kanthawi kochepa?
Tiziyamikira Zimene Yehova Amatipatsa
Baibulo limasonyeza kuti munthu angapereke nthawi, mphamvu komanso zinthu zake pa zifukwa zoyenera kapena zosayenera.
Yehova Ndi Mulungu Wachikondi
Kodi Yehova wasonyeza bwanji kuti amakonda anthu?
Kodi ‘Mumakonda Anzanu Ngati Mmene Mumadzikondera Nokha’?
Mungatsatire lamulo la Yesu limeneli m’banja mwanu, mu mpingo wanu komanso mukamalalikira.
Zimene Zachitika M’zaka 100 Zimene Ufumu Wakhala Ukulamulira
Kodi taphunzitsidwa njira zitatu ziti zotithandiza kuti tizilalikira bwino za Ufumu wa Mulungu?
“Musalole Kuti Chilichonse Chikulepheretseni”
Atumiki a nthawi zonse a ku France a zaka za m’ma 1930 anali zitsanzo pa nkhani ya kudzipereka komanso kupirira.


text:
NKHANI YA PACHIKUTO | A MBONI ZA YEHOVA AKUMASULIRA M’ZINENERO ZAMBIRI
Ntchito Yomasulira Yathetsa Vuto la Kusiyana Zinenero
PADZIKO lapansi pali zinenero pafupifupi 7,000. Zimenezi zimapangitsa kuti anthu azivutika kumvana pa nkhani zokhudza maulendo, maphunziro, malonda ndi maboma. Ndipotu mavuto amenewa anayamba kalekale. Mwachitsanzo, cha m’ma 475 B.C.E., mu ulamuliro wa Mfumu Ahasiwero (yemwe mwina anali Sasta 1), Aperisi anapereka makalata ochokera kwa mfumu, kuyambira “ku Indiya kukafika ku Itiyopiya, zigawo 127.” Ndipo chifukwa cha kusiyana kwa zinenero, “chigawo chilichonse anachilembera makalata amenewa malinga ndi mmene anthu a m’chigawocho anali kulembera ndiponso m’chinenero chawo.” *
Masiku ano, maboma ambiri kapenanso mabungwe sayesa n’komwe kugwira ntchito yovutayi. Komabe pali gulu limodzi lokha limene lakwanitsa kuchita zimenezi. A Mboni za Yehova amafalitsa magazini, mabuku, Baibulo ngakhalenso mavidiyo ndi zinthu zina zongomvetsera, m’zinenero zoposa 750. Amamasuliranso zinthu zimenezi m’zinenero zamanja pafupifupi 80. Ndiponso amasindikiza mabuku ambiri a zilembo za anthu amene ali ndi vuto losaona.
A Mboni za Yehova sagwira ntchitoyi n’cholinga choti apeze ndalama. Komanso amene amagwira ntchito yomasulirayi ndi ongodzipereka. Kodi n’chifukwa chiyani amagwira ntchitoyi modzipereka chonchi, nanga amaigwira bwanji?
^ ndime 3 Onani lemba la Esitere 8:9.


text:
MUTU 21
Ufumu wa Mulungu Udzachotsa Adani Ake
1, 2. (a) Kodi pali umboni wanji wosonyeza kuti Mfumu yathu yakhala ikulamulira kuyambira mu 1914? (b) Kodi tikambirana chiyani m’mutu umenewu?
N’ZOLIMBITSA kwambiri chikhulupiriro kuona zimene Ufumu wa Mulungu wakwanitsa kuchita pakati pa adani ake. (Sal. 110:2) Mwachitsanzo, Mfumu yathu yasonkhanitsa gulu la anthu omwe akulalikira modzipereka. Mfumuyi yayeretsa komanso kuyenga otsatira ake mwauzimu ndiponso mwakuthupi. Komanso tikusangalala ndi ubale wapadziko lonse ngakhale kuti adani a Ufumuwu ayesetsa kuti atigawanitse. Zinthu zimenezi komanso zinthu zina zimene takambirana m’bukuli ndi umboni wosatsutsika woti kuyambira mu 1914, Mfumu yathu yakhala ikulamulira pakati pa adani a Ufumu.
2 Ufumuwu uchita zinthu zambiri zodabwitsa posachedwapa. ‘Ubwera’ kuti ‘udzaphwanye ndi kuthetsa’ adani ake. (Mat. 6:10; Dan. 2:44) Koma nthawi imeneyo isanafike, padzachitika zinthu zina zapadera. Kodi kudzachitika zotani? Maulosi angapo a m’Baibulo amayankha funso limeneli. Tiyeni tikambirane ena mwa maulosi amenewa kuti tione zinthu zimene zichitike kutsogoloku.
Zimene Zidzachitike “Chiwonongeko Chodzidzimutsa” Chisanachitike
3. Kodi ndi chinthu choyamba chiti chimene tikuyembekezera kuchitika posachedwapa?
3 Kulengeza za mtendere. M’kalata imene mtumwi Paulo analembera Atesalonika anafotokoza chinthu choyamba chimene tikuyembekezera kuti chichitike. (Werengani 1 Atesalonika 5:2, 3.) M’kalatayi Paulo ananena za “tsiku la Yehova,” lomwe lidzayambe ndi kuukiridwa kwa “Babulo Wamkulu.” (Chiv. 17:5) Komabe, tsiku la Yehova lisanayambe mitundu ya anthu idzakhala ikunena kuti, “Bata ndi mtendere.” Mwina mawuwa adzanenedwa kamodzi kapena maulendo angapo. Kodi atsogoleri achipembedzo adzalengeza nawo zimenezi? Popeza iwo ali mbali yadziko, n’kutheka kuti adzanena nawo kuti: “Kuli mtendere!” (Yer. 6:14; 23:16, 17; Chiv. 17:1, 2) Kulengezedwa kwa bata ndi mtendere kudzasonyeza kuti tsiku la Yehova latsala pang’ono kuyamba. Ndipo adani onse a Ufumu wa Mulungu “sadzapulumuka.”
4. Kodi kumvetsa kufunika kwa ulosi umene Paulo ananena wa kulengezedwa kwa bata ndi mtendere n’kothandiza bwanji kwa ife?
4 Kodi kumvetsa kufunika kwa ulosi umenewu n’kothandiza bwanji kwa ife? Paulo ananena kuti: “Simuli mu mdima ayi, kuti tsiku limenelo lidzakudzidzimutseni ngati mmene lingachitire kwa mbala.” (1 Ates. 5:3, 4) Mosiyana ndi anthu ena onse, ifeyo tikudziwa tanthauzo la zinthu zimene zikuchitika masiku ano. Koma kodi ulosi wonena za bata ndi mtenderewu udzakwaniritsidwa bwanji kwenikweni? Tiyeni tingodikira kuti tidzaone zimene zidzachitike. Choncho, “tikhalebe maso ndipo tikhalebe oganiza bwino.”
Kuyamba Kwa Chisautso Chachikulu
5. Kodi chiyambi cha “chisautso chachikulu” chidzakhala chiyani?
5 Kuukira chipembedzo. Kumbukirani kuti Paulo analemba kuti: “Pamene azidzati: ‘Bata ndi mtendere!’ chiwonongeko chodzidzimutsa chidzafika pa iwo nthawi yomweyo.” Akadzangonena kuti “Bata ndi mtendere!” nthawi yomweyo “chiwonongeko chodzidzimutsa” chidzafika. Zidzakhala ngati mmene mabingu amamvekera mphezi ikangong’anima. Kodi n’chiyani chidzawonongedwe? Choyamba, “Babulo Wamkulu,” yemwe ndi zipembedzo zonse zonyenga, ndipo amadziwikanso kuti “hule.” (Chiv. 17:5, 6, 15) Kuwonongedwa kumeneku kwa matchalitchi amene amati ndi achikhristu ndiponso zipembedzo zina zonse zonyenga kudzakhala chiyambi cha “chisautso chachikulu.” (Mat. 24:21; 2 Ates. 2:8) Kwa anthu ambiri, zimenezi zidzakhala zodabwitsa kwambiri. Tikutero chifukwa pa nthawi imeneyi hule lija lidzakhala likudzionabe ngati “mfumukazi” yomwe ‘sidzalira ngakhale pang’ono.’ Koma mosayembekezereka lidzazindikira kuti lakhala likudzinamiza. Lidzachotsedwa mofulumira kwambiri ngati kuti lachotsedwa ‘tsiku limodzi.’
6. Kodi ndani adzaukire “Babulo Wamkulu”?
6 Koma kodi ndani adzaukire “Babulo Wamkulu”? Adzaukiridwa ndi “chilombo” chokhala ndi “nyanga 10.” Buku la Chivumbulutso limasonyeza kuti chilombo chimenechi chikuimira bungwe la United Nations (UN). Nyanga 10 zikuimira maulamuliro onse andale a masiku ano omwe amathandiza ‘chilombo chofiira kwambirichi.’ (Chiv. 17:3, 5, 11, 12) Kodi Babulo Wamkulu adzamuchita chiyani? Mayiko amene ali m’bungwe la United Nations adzawononga chuma chake, kumudya kenako ‘n’kumunyeketsa ndi moto.’
7. Kodi mawu a Yesu a pa Mateyu 24:21, 22 anakwaniritsidwa bwanji m’nthawi ya atumwi, nanga adzakwaniritsidwa bwanji m’tsogolo?
7 Kufupikitsa masiku. Mfumu yathu inanena zimene zidzachitike pa nthawi imeneyi. Yesu ananena kuti: “Chifukwa cha osankhidwawo, masikuwo adzafupikitsidwa.” (Werengani Mateyu 24:21, 22.) Mawu a Yesu anakwaniritsidwa koyamba mu 66 C.E. pamene Yehova ‘anafupikitsa’ nthawi imene asilikali a Roma anaukira Yerusalemu. (Maliko 13:20) Zimenezi zinapereka mwayi kwa Akhristu a ku Yerusalemu ndi ku Yudeya kuti apulumutsidwe. Koma kodi mawu amenewa adzakwaniritsidwa bwanji padziko lonse pa nthawi ya chisautso chachikulu? Yehova, pogwiritsa ntchito Mfumu yathu, ‘adzafupikitsa’ nthawi imene bungwe la United Nations lidzaukire chipembedzo pofuna kuteteza kuti chipembedzo choona chisawonongedwere limodzi ndi chipembedzo chonyenga. Choncho, ngakhale kuti zipembedzo zonse zonyenga zidzawonongedwa, chipembedzo choona chidzapulumuka. (Sal. 96:5) Tsopano tiyeni tikambirane zimene zidzachitike pambuyo poti mbali imeneyi ya chisautso chachikulu yatha.
Zimene Zidzachitike Aramagedo Isanayambe
8, 9. Kodi n’kutheka kuti Yesu ankatanthauza chiyani pamene ananena za zizindikiro zodabwitsa zakumwamba, nanga anthu adzatani akadzaona zizindikirozi?
8 Ulosi wa Yesu wonena za masiku otsiriza umasonyeza kuti padzachitika zinthu zingapo Aramagedo isanachitike. Zinthu ziwiri zoyambirira zimene tikambirane m’nkhaniyi zinatchulidwa m’Mauthenga Abwino a Mateyu, Maliko ndi Luka.
9 Zizindikiro zodabwitsa zakumwamba. Yesu analosera kuti: “Dzuwa lidzachita mdima ndipo mwezi sudzapereka kuwala kwake. Nyenyezi zidzagwa kuchokera kumwamba.” Anthu sadzayembekezeranso kulandira kuwala kuchokera kwa atsogoleri achipembedzo, kutanthauza kuti sadzawaonanso kuti angawathandize. Kodi Yesu ankatanthauza kuti kumwamba kudzaonekanso zizindikiro zenizeni zodabwitsa? N’kutheka. (Yes. 13:9-11; Yow. 2:1, 30, 31) Kodi anthu adzatani akadzaona zimenezi zikuchitika? Anthu “adzazunzika” chifukwa ‘chothedwa nzeru.’ (Luka 21:25; Zef. 1:17) Adani onse a Ufumu wa Mulungu, kuyambira ‘mafumu mpaka akapolo,’ ‘adzakomoka chifukwa cha mantha ndi kuyembekezera zimene zichitike.’ Iwo adzathawa kukabisala koma sadzapeza malo abwino oti n’kubisala mkwiyo wa Mfumu yathu.
10. Kodi Yesu adzalengeza chiweruzo chotani, nanga atumiki a Mulungu komanso anthu amene amatsutsa Ufumu wa Mulungu adzatani Yesu akadzalengeza zimenezi?
10 Kulengezedwa kwa chiweruzo. Kenako adani onse a Ufumu wa Mulungu adzaona zinthu zimene zidzawawonjezere mantha. Yesu ananena kuti: “Adzaona Mwana wa munthu akubwera m’mitambo ndi mphamvu yaikulu ndiponso ulemerero.” (Maliko 13:26) Mphamvu zodabwitsa zimenezi zidzasonyeza kuti Yesu wabwera kudzalengeza za chiweruzo. Mu ulosi winanso wonena za masiku otsiriza, Yesu anafotokoza mwatsatanetsatane za chiweruzo chimene chidzalengezedwe pa nthawiyi. Mfundo zimene anafotokozazo timazipeza m’fanizo la nkhosa ndi mbuzi. (Werengani Mateyu 25:31-33, 46.) Anthu onse amene akutumikira Ufumu wa Mulungu mokhulupirika adzaweruzidwa kuti ndi “nkhosa” ndipo ‘adzatukula mitu yawo,’ pozindikira kuti ‘chipulumutso chawo chikuyandikira.’ (Luka 21:28) Koma adani a Ufumu adzaweruzidwa kuti ndi “mbuzi” ndipo “adzadziguguda pachifuwa chifukwa cha chisoni,” pozindikira kuti atsala pang’ono kulandira “chiwonongeko chotheratu.”
11. Kodi sitiyenera kuiwala mfundo iti tikamakambirana za zinthu zimene zichitike kutsogoloku?
11 Pambuyo poti Yesu walengeza za chiweruzo chake pa “mitundu yonse ya anthu,” padzachitikanso zinthu zina zapadera nkhondo ya Aramagedo isanayambe. (Mat. 25:32) Tikambirana ziwiri mwa zinthu zimenezi, zomwe ndi kuukira kwa Gogi ndi kusonkhanitsidwa kwa odzozedwa. Pamene tikukambirana zinthu ziwiri zimenezi, tisaiwale kuti Mawu a Mulungu samafotokoza bwinobwino kutalika kwa nthawi imene zinthuzi zidzachitike. Koma zimaoneka kuti china chidzayamba chinzake chisanathe.
12. Kodi nkhondo yoopsa imene Satana adzachite yolimbana ndi Ufumu idzakhala yotani?
12 Kuukira koopsa. Gogi wa kudziko la Magogi adzaukira otsalira odzozedwa komanso anzawo a nkhosa zina. (Werengani Ezekieli 38:2, 11.) Zimene Satana adzachite pamenepa, poukira ulamuliro wa Ufumu, kudzakhala kuukira kwake komaliza pa nkhondo yonse imene wakhala akulimbana ndi otsalira odzozedwa kungoyambira pa nthawi imene anathamangitsidwa kumwamba. (Chiv. 12:7-9, 17) Makamaka kungoyambira pamene odzozedwa anayamba kusonkhanitsidwa mumpingo wachikhristu, Satana wakhala akuyesetsa kuti awasokoneze mwauzimu koma walephera. (Mat. 13:30) Komabe, zipembedzo zonse zonyenga zikadzawonongedwa, anthu a Mulungu adzaoneka ngati akukhala malo opanda “mipanda ndipo alibe zotsekera ndiponso zitseko,” choncho Satana adzaona kuti umenewu ndi mwayi umene wakhala akuuyembekezera. Adzatsogolera otsatira ake kuti aukire atumiki a Ufumu ndipo kuukira kumeneku kudzakhala koopsa kwambiri.
13. Kodi Yehova adzatani pofuna kuteteza anthu ake?
13 Ezekieli anafotokoza zimene zidzachitike pa nthawiyi. Ponena za Gogi, ulosi wake unanena kuti: “Udzabwera kuchokera kumalo ako, kumadera akutali a kumpoto. Udzabwera ndi mitundu yambiri ya anthu. Anthuwo adzakhala khamu lalikulu, adzakhala chigulu chachikulu chankhondo. Onsewo adzabwera atakwera pamahatchi. Ndithu iwe udzabwera ngati mitambo kudzaphimba dzikolo ndi kudzaukira anthu anga.” (Ezek. 38:15, 16) Kodi Yehova adzatani adani ake akadzatsala pang’ono kuwonongeratu atumiki onse a Mulungu? Yehova ananena kuti: “Mkwiyo wanga udzatulukira” ndipo “ndidzamubweretsera lupanga.” (Ezek. 38:18, 21; werengani Zekariya 2:8.) Yehova adzalowelera kuti ateteze atumiki ake padziko lapansi. Kulowelera kumeneku ndi kumene kumatchulidwa kuti nkhondo ya Aramagedo.
14, 15. Kodi ndi zinthu zinanso ziti zomwe zidzachitike pambuyo poti Satana waukira atumiki a Mulungu?
14 Tisanapitirize kukambirana mmene Yehova adzatetezere anthu ake pa nkhondo ya Aramagedo, tiyeni tikambirane kaye za zinthu zina zapadera. Zinthu zimenezi zidzachitika pakati poti Satana wayamba kuukira mwamphamvu atumiki a Mulungu ndi nthawi imene Yehova adzalowelere n’kuyambitsa nkhondo ya Aramagedo. Malinga ndi zimene tafotokoza mu ndime 11, zinthu zimene zidzachitikezo ndi kusonkhanitsidwa kwa otsalira odzozedwa.
15 Kusonkhanitsa otsalira odzozedwa. Mateyu ndi Maliko analemba mawu a Yesu onena za “osankhidwa,” omwe ndi Akhristu odzozedwa ndi mzimu, ndipo analemba mawuwa m’gulu la zinthu zimene zidzachitike nkhondo ya Aramagedo isanayambe. (Onani ndime 7.) Pamene ankafotokoza zoti ndi Mfumu, Yesu analosera kuti: “Iye adzatumiza angelo ake ndi kulira kwamphamvu kwa lipenga, ndipo adzasonkhanitsa osankhidwa ake kuchokera kumphepo zinayi, kuchokera kumalekezero a m’mlengalenga mpaka kumalekezero ena.” (Maliko 13:27; Mat. 24:31) Kodi ndi kusonkhanitsa anthu kotani kumene Yesu ankafotokoza pamenepa? Iye sankanena za kudinda chidindo komaliza pamphumi pa otsalira odzozedwa, chifukwa kudinda kumeneku kudzachitika chisautso chachikulu chisanayambe. (Chiv. 7:1-3) M’malomwake, Yesu ankafotokoza za zinthu zimene zidzachitike pa nthawi ya chisautso chachikulu chimene chikubwera. Choncho, n’kutheka kuti pa nthawi ina pambuyo poti Satana wayamba kuukira anthu a Mulungu, odzozedwa omwe adzakhalebe padziko lapansi adzatengedwa kupita kumwamba.
16. Kodi odzozedwa adzachita chiyani pa nthawi ya nkhondo ya Aramagedo?
16 Kodi kusonkhanitsidwa kwa otsalira odzozedwa kumeneku kukugwirizana bwanji ndi nkhondo ya Aramagedo yomwe idzachitike pambuyo pake? Popeza kusonkhanitsidwaku kudzachitika Aramagedo isanayambe, zikusonyeza kuti odzozedwa onse adzakhala ali kumwamba pamene nkhondo ya Mulungu imeneyi izidzayamba. Kumwambako, olamulira anzake a Khristu okwana 144,000 amenewa adzapatsidwa mphamvu kuti athandizane ndi Yesu kuwononga adani a Ufumu wa Mulungu pogwiritsa ntchito “ndodo yachitsulo.” (Chiv. 2:26, 27) Kenako, odzozedwa limodzi ndi angelo amphamvu adzatsatira Khristu, Mfumu ya Nkhondo, pamene azidzapita kukamenyana ndi “chigulu chachikulu chankhondo” cha adani ake omwe atsala pang’ono kuukira anthu a Yehova. (Ezek. 38:15) Magulu amenewa akadzangokumana ndiye kuti nkhondo ya Aramagedo yayamba.
Pachimake pa Chisautso Chachikulu
17. Kodi n’chiyani chidzachitikire “mbuzi” pa nthawi ya Aramagedo?
17 Kupereka chilango. Nkhondo ya Aramagedo idzakhala pachimake pa chisautso chachikulu. Pa nthawi imeneyi, Yesu adzakhalanso ndi udindo wina. Kuwonjezera pa kukhala Woweruza wa “mitundu yonse ya anthu,” adzakhalanso Wakupha ndipo adzapha mitundu ya anthu. Mitundu imeneyi ndi anthu omwe adzakhale atawaweruza kuti ndi “mbuzi.” (Mat. 25:32, 33) Pogwiritsa ntchito “lupanga lalitali lakuthwa,” Mfumu yathu ‘idzapha mitundu ya anthu.’ Choncho, anthu onse omwe ali ngati mbuzi, kuyambira “mafumu” mpaka “akapolo,” “adzachoka kupita ku chiwonongeko chotheratu.”
18. (a) Kodi zinthu zidzasintha bwanji kwa “nkhosa”? (b) Kodi Yesu adzamaliza bwanji ntchito yogonjetsa adani ake?
18 Kusintha kumeneku kudzakhala kosangalatsa kwambiri kwa anthu amene Yesu adzawaweruze kuti ndi “nkhosa.” M’malo mophedwa ndi gulu lalikulu la asilikali a Satana omwe ndi “mbuzi,” “khamu lalikulu” la “nkhosa” zooneka ngati zopanda chitetezo lidzapulumuka kwa adani awo ndipo ‘lidzatuluka m’chisautso chachikulu.’ (Chiv. 7:9, 14) Kenako, pambuyo poti Yesu wagonjetsa adani ake komanso wachotsa anthu onse omwe amadana ndi Ufumu wa Mulungu, adzaponya Satana ndi ziwanda zake m’phompho. Iwo sadzatha kuchita chilichonse ndipo adzangokhala ngati akufa kwa zaka 1,000.
Mmene Tingakonzekerere
19, 20. Kodi tingatsatire bwanji mfundo ya pa Yesaya 26:20 ndi pa 30:21?
19 Kodi tingakonzekere bwanji zinthu zochititsa mantha zomwe zichitike kutsogoloku? Nsanja ya Olonda ina ya m’mbuyomu inanena kuti: “Tidzapulumuka pokhapokha ngati tili omvera.” N’chifukwa chiyani zili choncho? Mawu ochenjeza amene Yehova anauza Ayuda omwe anali ku ukapolo ku Babulo akuyankha funso limeneli. Yehova ananeneratu kuti Babulo adzagonjetsedwa. Koma kodi anthu a Mulungu anayenera kuchita chiyani kuti akonzekere zimenezi? Yehova ananena kuti: “Pitani mukalowe m’zipinda zanu zamkati ndipo mukatseke zitseko. Mukabisale kwa kanthawi mpaka mkwiyo utadutsa.” (Yes. 26:20) Taonani mawu akuti “pitani,” “mukalowe,” “mukatseke,” ndiponso akuti “mukabisale” omwe ali mu vesili. Mawu onsewa akusonyeza kuti akuwauza zochita, kapena kuti kuwalamula. Ayuda amene anatsatira mawu amenewa ayenera kuti anakhala m’nyumba zawo ndipo sanapite m’misewu momwe munali asilikali amene akanawapha. Choncho, kuti Ayudawa apulumuke anafunika kumvera malangizo a Yehova. *
20 Kodi ifeyo tikuphunzira chiyani pa nkhani imeneyi? Mofanana ndi atumiki a Mulungu akalewa, ifenso tiyenera kumvera malangizo a Yehova kuti tidzapulumuke zinthu zimene zichitike kutsogoloku. (Yes. 30:21) Malangizo amenewa timawalandira kudzera kumpingo. Choncho, tiyenera kuyesetsa kuti tikhale ndi mtima womvera malangizo amene timalandira. (1 Yoh. 5:3) Ngati timamvera panopa sizidzakhala zovuta kuti tidzamverenso m’tsogolo, zomwe zidzachititse kuti titetezedwe ndi Atate wathu, Yehova, ndiponso Mfumu yathu, Yesu. (Zef. 2:3) Chitetezo chimenechi chidzatipatsa mwayi woona ndi maso athu mmene Ufumu wa Mulungu udzachotsere adani ake onse. Zimenezitu zidzakhala zinthu zosaiwalika.
^ ndime 6 N’zomveka kunena kuti kuwonongedwa kwa “Babulo Wamkulu” kwenikweni kukutanthauza kuwonongedwa kwa mabungwe a chipembedzo, osati kuphedwa kwa anthu onse omwe ali m’chipembedzo chonyenga. Choncho, anthu ambiri amene poyamba anali m’Babulo Wamkulu adzapulumuka kuwonongedwa kumeneku ndipo n’kutheka kuti adzayamba kulankhula zosonyeza kuti asiya zachipembedzo ngati mmene lemba la Zekariya 13:4-6 limafotokozera.
^ ndime 19 Kuti mumve zambiri, onani Ulosi wa Yesaya—Muuni wa Anthu Onse 1, patsamba 282-283.
Onaninso
Mphamvu Zowononga—‘Yehova Ndi Munthu Wankhondo’
N’chifukwa chiyani “Mulungu wamtendere” nthawi zina amamenya nkhondo?
Khalanibe Otetezeka M’chigwa cha Yehova
Kodi chigwa chachitetezo ndi chiyani, ndipo anthu amene amalambira Yehova angatetezedwe bwanji m’chigwa chimenechi?
Mafunso Ochokera kwa Owerenga—May 2015
Kodi Gogi wa kudziko la Magogi wotchulidwa m’buku la Ezekieli ndi ndani?
Kodi Abusa 7 ndi Atsogoleri 8 Akuimira Ndani Masiku Ano?
Kodi Hezekiya, Yesaya, Mika ndi akalonga a ku Yerusalemu anasonyeza bwanji kuti anali abusa abwino? Nanga abusa 7 ndi atsogoleri 8 akuimira ndani masiku ano?


text:
ZOTI ANA ACHITE POPHUNZIRA
ZOTI ANA ACHITE POPHUNZIRA
Kodi Analankhula Izi Ndani? (Ekisodo 3-
12)
Koperani nkhaniyi ndipo muwerenge mawu 4 ochokera m’Baibulowo, kenako mutchule mayina a anthu amene anawalankhula.
Zinanso
Imbani Nyimbo Yothandiza Kukhala Olimba Mtima
Phunzirani nyimbo imene imatithandiza kukhala olimba mtima ndipo kenako muimbe limodzi ndi banja lanu.
Kodi Mungalimbikitse Ndani?
Zochitazi zingathandize ana a pakati pa zaka 8 ndi 12 kuti adziwe zimene angachite kuti alimbikitse munthu.
Mzimu Woyera Umatulutsa Makhalidwe Abwino
Zochitazi zingathandize ana azaka za pakati pa 8 ndi 12 kuti aphunzire makhalidwe amene mzimu woyera umatulutsa.


text:
MUTU 78
Woyang’anira Nyumba Wokhulupirika Ayenera Kukhala Wokonzeka
WOYANG’ANIRA NYUMBA WOKHULUPIRIKA AYENERA KUKHALA WOKONZEKA
YESU ANABWERA KUTI ADZAGAWANITSE ANTHU
Yesu anafotokoza kuti a “kagulu ka nkhosa” okha ndi amene ali ndi malo mu Ufumu wakumwamba. (Luka 12:32) Koma munthu amene wapatsidwa mwayi umenewu sayenera kuuona mopepuka. Ndipotu Yesu anafotokoza kufunika koti munthu amene wasankhidwa kuti akalamulire nawo mu Ufumu aziona zinthu moyenera.
Chifukwa cha mfundo imeneyi, Yesu analimbikitsa ophunzira ake kuti azikonzekera za kubwera kwake. Iye ananena kuti: “Mangani m’chiuno mwanu ndipo nyale zanu zikhale chiyakire. Inuyo mukhale ngati anthu amene akuyembekezera kubwera kwa mbuye wawo kuchokera ku ukwati, kuti akafika ndi kugogoda amutsegulire mwamsanga. Odala ndi akapolo amene mbuye wawo pofika adzawapeza akudikira!”—Luka 12:35-37.
Yesu atafotokoza fanizoli, ophunzira ake anazindikira kuti ayenera kuona zinthu moyenera. Atumiki amene anatchulidwa m’fanizoli anali okonzeka ndipo ankadikira kuti mbuye wawo abwera nthawi iliyonse. Yesu ananena kuti: “Iwo ndi odala ndithu ngati [mbuyeyo] atawapeza akudikirabe ngakhale atafika pa ulonda wachiwiri [womwe unkayamba 9 koloko usiku mpaka 12 koloko] kapenanso wachitatu [womwe unkayamba 12 koloko usiku mpaka 3 koloko m’bandakucha]!”—Luka 12:38.
Pamenepatu sikuti nkhani inali yongolimbikitsa anthu ogwira ntchito panyumba kapena ogwira ntchito iliyonse kuti azilimbikira ntchito. Mfundo ya Yesu, yemwe anali Mwana wa munthu, inaonekera bwino atafotokoza kugwirizana komwe kunalipo pakati pa iyeyo ndi fanizoli. Iye anauza ophunzira akewo kuti: “Inunso khalani okonzeka, chifukwa pa ola limene simukuliganizira, Mwana wa munthu adzafika.” (Luka 12:40) Zimenezi zinasonyeza kuti pa nthawi ina Yesu adzabwera ndipo pa nthawiyo adzafuna kuti otsatira ake, makamaka a “kagulu ka nkhosa” adzakhale okonzeka.
Petulo ankafuna kumvetsa zimene Yesu ankatanthauza, choncho anamufunsa kuti: “Ambuye, kodi mukunena fanizoli kwa ife tokha kapenanso kwa ena onse?” M’malo mongomuyankha Petulo kuti eya kapena ayi, Yesu ananenanso fanizo lina lofananako ndi loyamba lija. Iye anati: “Ndani kwenikweni amene ali mtumiki woyang’anira nyumba wokhulupirika ndi wanzeru, amene mbuye wake adzamuika kuyang’anira gulu la atumiki ake, kuti aziwapatsa chakudya chokwanira pa nthawi yake? Kapolo ameneyo ndi wodala, ngati mbuye wake pobwera adzam’peze akuchita zimenezo! Ndithu ndikukuuzani, Adzamuika kukhala woyang’anira zinthu zake zonse.”—Luka 12:41-44.
Mu fanizo loyamba lija, “mbuye” akuimira Yesu, yemwe ndi Mwana wa munthu. Choncho “mtumiki woyang’anira nyumba wokhulupirika” ayenera kuti ndi amuna amene ali mu “kagulu ka nkhosa” amene adzapatsidwa Ufumu. (Luka 12:32) Pamenepatu Yesu ankatanthauza kuti ena mwa amuna a mu ‘kagulu ka nkhosaka’ azidzayang’anira “gulu la atumiki ake, kuti aziwapatsa chakudya chokwanira pa nthawi yake.” Choncho Petulo komanso ophunzira ena amene Yesu ankawaphunzitsa ndiponso kuwapatsa chakudya chauzimu, anazindikira kuti pa nthawi inayake Mwana wa munthu adzabwera. Ndipo pa nthawi imeneyo padzakhala njira yomwe izidzathandiza kuti otsatira a Yesu, omwe ndi “gulu la atumiki” la Ambuye, azidzalandira chakudya chauzimu.
Yesu anafotokozanso chifukwa china chimene ophunzira ake ayenera kukhalira okonzeka komanso kusamala mmene amaonera zinthu. Iye ananena zimenezi chifukwa n’zotheka munthu kuyamba kunyalanyaza malangizo a Yehova n’kufika poyamba kutsutsana ndi abale komanso alongo. Yesu ananena kuti: “Koma ngati kapoloyo anganene mumtima mwake kuti, ‘Mbuye wanga akuchedwa kubwera.’ Ndiyeno n’kuyamba kumenya antchito anzake aamuna ndi aakazi, kudya, kumwa ndi kuledzera, mbuye wa kapoloyo adzabwera pa tsiku limene iye sakuyembekezera, ndi pa ola limene sakulidziwa, ndipo adzam’patsa chilango choopsa ndi kum’patsa gawo pamodzi ndi anthu osakhulupirika.”—Luka 12:45, 46.
Yesu ananenanso kuti anabwera “kudzakoleza moto padziko lapansi.” Ndipotu zimenezi n’zoonadi, chifukwa Yesu ankayambitsa nkhani zomwe zinkachititsa kuti anthu azitsutsana koma nkhanizi zinkathandiza kuti anthu azindikire ziphunzitso komanso miyambo yabodza n’kusiya kuitsatira. Zinkachititsanso kuti anthu omwe ankayenera kukhala ogwirizana asamagwirizane. Anthu ankagawanika, “bambo kutsutsana ndi mwana wake wamwamuna, ndipo mwana wamwamuna kutsutsana ndi bambo ake. Mayi kutsutsana ndi mwana wake wamkazi, ndipo mwana wamkazi kutsutsana ndi mayi ake. Mpongozi kutsutsana ndi mkazi wa mwana wake, ndipo mkazi wokwatiwa kutsutsana ndi apongozi ake aakazi.”—Luka 12:49, 53.
Mfundo zonsezi zinkapita kwa ophunzira ake. Kenako Yesu anatembenukira ku gulu la anthu lija. Anthu ambiri ankakaniratu kuvomereza kuti Yesu anali Mesiya ngakhale kuti panali umboni wokwanira. Ndiyeno Yesu anawauza kuti: “Mukaona mtambo ukukwera chakumadzulo, nthawi yomweyo mumanena kuti, ‘Kukubwera chimvula,’ ndipo chimabweradi. Ndipo mukaona mphepo ya kum’mwera ikuwomba, mumanena kuti, ‘Lero kutentha kwambiri,’ ndipo zimachitikadi. Onyenga inu! Mumatha kuzindikira maonekedwe a dziko lapansi ndi kuthambo. Nanga zimakukanikani bwanji kuzindikira tanthauzo la zimene zikuchitika pa nthawi ino?” (Luka 12:54-56) Pamenepatu anthuwo anasonyezeratu kuti sanali okonzeka.
Onaninso
Kodi Cholinga cha Kubweranso kwa Yesu N’chiyani?
Kodi cholinga cha kubweranso kwa Yesu n’chiyani? Kodi adzabwera bwanji, nanga akadzabwera adzachita chiyani?


text:
NKHANI YA PACHIKUTO | KODI MUNGATANI MUNTHU YEMWE MUNKAMUKONDA AKAMWALIRA?
Kodi Tingalimbikitse Bwanji Amene Ali Ndi Chisoni?
Kodi munayamba mwasowapo chonena pamene munkafuna kutonthoza munthu yemwe ankalira maliro a wachibale wake? Nthawi zina timangokhala chete chifukwa chosowa zonena kapena zimene tingachite. Komatu pa nthawiyi tingathe kuchita zinazake zomwe zingathandize munthuyo.
Chinthu chofunika kwambiri ndi kupita kumaliroko, n’kuuza woferedwayo mawu enaake achidule monga akuti, “Pepani kwambiri.” Anthu a zikhalidwe zina amatha kukumbatira kapena kusisita woferedwayo padzanja ndipo zimenezi zimasonyeza kuti akumuganizira. Ngati woferedwayo akunena zinazake, muzimumvetsera mosonyeza kuti mukumumvetsa. Mungachitenso bwino kwambiri kugwira ntchito zina monga kuphika, kusamalira ana kapenanso kumuthandiza zinthu zina zokhudza dongosolo la maliro ngati m’pofunika kutero. Ndipotu kuchita zimenezi kungamuthandize kwambiri kuposa kungomuuza mawu olimbikitsa.
Pakapita nthawi mukhoza kumafotokoza zinthu zina zokhudza munthu yemwe anamwalirayo monga makhalidwe abwino kapena zinthu zina zosangalatsa zomwe munkachitira naye limodzi. Woferedwayo angasangalale kwambiri mutakambirana naye nkhani ngati zimenezi. Mwachitsanzo, mayi wina dzina lake Pam, yemwe mwamuna wake anamwalira zaka 6 zapitazo anati: “Nthawi zina anthu amandiuza zinthu zabwino zimene mwamuna wanga Ian ankachita ndipo zimenezi zimandisangalatsa kwambiri.”
Kafukufuku wina anasonyeza kuti anthu amakonda kuthandiza munthu pa nthawi imene wangoferedwa. Koma pakangodutsa nthawi amasiyiratu kumuthandiza. Ndiyetu mungachite bwino kwambiri kumapitabe kumakamuona woferedwayo nthawi zonse. * Anthu ambiri amene aferedwa amasangalala mukamawachezera pafupipafupi chifukwa zimawathandiza kuti asamangokhalira kumva chisoni.
Taganizirani zimene zinachitikira mtsikana wina wa ku Japan dzina lake Kaori. Mayi ake atamwalira, panangodutsa chaka ndi miyezi itatu mchemwali wakenso n’kumwalira. Koma chosangalatsa n’choti anzake sanasiye kumulimbikitsa. Pa anzakewa panali mayi ena dzina lawo a Ritsuko, omwe ankayesetsa kumulimbikitsa ndi kumukonda kwambiri. Kaori ananena kuti: “Kunena zoona sizinkandisangalatsa kuti a Ritsuko azichita zimenezi, chifukwa sindinkafuna kuti aliyense azichita zinthu zofuna kuti ndizimuona ngati mayi anga. Ndinkaonanso kuti palibe amene angakwanitse kuchita zimene mayi anga ankachita. Komabe a Ritsuko ankandikonda kwambiri ndipo nanenso ndinayamba kuwakonda ngati mayi anga. Mlungu uliwonse tinkapitira limodzi kolalikira ndiponso kumisonkhano yampingo. Nthawi zambiri ankandiitanira kunyumba kwawo, kundibweretsera zakudya komanso ankandilembera makalata. Zonse zimene a Ritsuko ankandichitira zinandithandiza kwambiri.”
Patha zaka 12 kuchokera pamene mayi a Kaori anamwalira. Panopo Kaori anakwatiwa ndipo amalalikira nthawi zonse limodzi ndi mwamuna wake. Kaori ananenanso kuti: “A Ritsuko sanasiyebe kundilimbikitsa. Nthawi zonse ndikapita kwa bambo anga, ndimayesetsa kupita kunyumba kwawo kukawaona ndipo ndikamacheza nawo amandilimbikitsa kwambiri.”
Chitsanzo china ndi cha a Poli, omwe amakhala ku Cyprus ndipo ndi a Mboni za Yehova. Amuna awo dzina lawo a Sozos anali ndi chotupa muubongo ndipo anamwalira ali ndi zaka 53. A Sozos ankakondana kwambiri ndi akazi awo ndipo ankakondanso kuitanira ana ndi akazi amasiye kunyumba kwawo kuti akacheze ndi kudyera nawo limodzi chakudya. (Yakobo 1:27) A Poli ananena kuti: “Ndimadandaula kuti imfa inanditengera mwamuna wanga wokhulupirika yemwe ndinakhala naye pabanja kwa zaka 33.” Komabe iwo amasangalala chifukwa anzawo amawalimbikitsa nthawi zonse.
Kenako a Poli anasamukira ku Canada ndi mwana wawo wazaka 15 dzina lake Daniel. Atafika kumeneko sanachedwe kuyamba kusonkhana ndi mpingo wa Mboni za Yehova wa m’dera limene ankakhala. A Poli ananena kuti: “Anthu a mumpingo watsopanowu sankadziwa zimene zinatichitikira komanso mavuto amene tikukumana nawo. Komabe iwo ankatimasukira ndi kutilimbikitsa potichitira zinthu zabwino ndiponso kutiuza mawu olimbikitsa. Zimenezi zinali zothandiza kwambiri chifukwa mwana wanga ankawasowa kwambiri bambo ake. Akulu a mumpingo umene tinkasonkhanawo ankamukondanso kwambiri Daniel. Ndipo mkulu wina ankayesetsa kumutenga akamapita kocheza kapenanso kosewera mpira.” Panopa Daniel ndi mayi ake akusangalala kwambiri.
Zimene zafotokozedwa m’nkhaniyi zikusonyeza kuti pali zambiri zimene tingachite kuti tilimbikitse anthu amene ali ndi chisoni. Baibulo limanenanso zinthu zosangalatsa zomwe tikuyembekezera mtsogolomu ndipo zimenezi zimatitonthoza.
^ ndime 6 Anthu ena amalemba tsiku limene winawake anamwalira n’cholinga choti azikumbukira kulimbikitsa woferedwayo tsikulo lisanafike kapena likafika.


text:
Zochitika Padzikoli
Arctic
Pulofesa wina wa payunivesite ya Cambridge, ku Britain, dzina lake Peter Wadhams, ananena kuti: “Zaka 30 zapitazo, madzi ambiri m’dera la Arctic ankakhalabe oundana m’nyengo yotentha poyerekeza ndi masiku ano.” Mu 2012, sitima zapamadzi pafupifupi 50 zinatha kudutsa bwinobwino m’malo amene poyamba sizinkatha kudutsa chifukwa cha madzi oundana. Zimenezi zachitika chifukwa cha kusintha kwa nyengo.
Dziko Lonse
Akatswiri ofufuza apeza kuti mkaka wa m’mawere wa azimayi amene angobereka kumene, umakhala ndi mitundu yosiyanasiyana ya mabakiteliya yoposa 700. Akatswiriwa sankaganiza kuti mabakiteliyawa angakhale ambiri chonchi. Iwo akufufuza kuti adziwe mmene mabakiteliyawa amathandizira kugaya chakudya komanso kuteteza thupi la mwana wongobadwa kumeneyo.
Britain
Pa kafukufuku wina amene asayansi a ku Britain anapanga anapeza kuti, madalayivala amene akudwala chimfine amalephera kuganiza mwachangu poyendetsa galimoto poyerekezera ndi amene akuyendetsa galimoto ataledzera.
Democratic Republic of Congo
Ku Africa, anthu akupha njovu zambiri chaka chilichonse pofuna minyanga yake ndipo anthu akuti zimenezi sizinachitikepo kwina kulikonse. Pa nthawi ina, anthu anachita kukwera helikopita n’kuwombera njovu zambiri pamutu nthawi imodzi.
Australia
Asayansi apeza kuti zinthu zambiri zachilengedwe zopezeka m’madzi pamalo otchedwa Great Barrier Reef zakhala zikufa m’zaka 27 zapitazi. Iwo akuona kuti zimenezi zachitika chifukwa cha kuwomba kwa mphepo ya mkuntho, kubwera kwa nsomba zotchedwa starfish komanso kuwonongeka kwa miyala ya pamalowa chifukwa cha kutentha kwa madzi.


text:
Kuthana ndi Tsankho
A Mboni za Yehova amakhulupirira zoti Mulungu amaona kuti mitundu yonse ya anthu ndi yofanana. (Machitidwe 10:
Komanso sitichita nawo ziwawa kapena zionetsero zosonyeza kudana ndi mtundu kapena anthu ochokera kumayiko ena. Mwachitsanzo, m’nthawi imene chipani cha Nazi chinkazunza anthu, a Mboni za Yehova ku Germany komanso m’mayiko ena anakana kuzunza nawo anthu a mitundu ina Hitler atalamula. A Mboni ambirimbiri anaphedwa chifukwa chokana kuzunza anthu a mitundu ina.
Chitsanzo china ndi cha zimene zinachitika pa nkhondo yapachiweniweni imene inachitika ku Rwanda m’chaka cha 1994. A Mboni sanalowerere nkhondoyo ndipo ena anaphedwa kumene chifukwa choteteza anthu a mitundu ina amene ankafuna kuphedwa.
Popeza timafunitsitsa kuthandiza anthu a mitundu yonse, timasindikiza komanso kugawira mabuku ofotokoza nkhani za m’Baibulo m’zinenero pafupifupi 600. Ndipotu m’mipingo mwathu timalandira anthu a “m’dziko lililonse, fuko lililonse, mtundu uliwonse, ndi chinenero chilichonse.”
Onaninso
Kodi Tsankho Lidzatha Liti?
Zitsanzo za anthu ena zimasonyeza kuti Baibulo limathandiza anthu a mitundu yosiyanasiyana kuthana ndi tsankho. Kodi tsankho lidzatha liti?
Kodi Zipembedzo Mungazikhulupirire pa Nkhani ya Nkhondo?
Yesu anaphunzitsa otsatira ake kuti azikonda anthu anzawo. Kodi zipembedzo masiku ano zimatsatira lamulo limeneli?


text:
September 12-18
Masalimo 120-134
Nyimbo Na. 33 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Thandizo Langa Lichokera kwa Yehova”: (10 min.)
Sal. 121:1, 2—Popeza Yehova analenga zonse, tiyenera kumamukhulupirira kwambiri (w04 12/15 12 ndime 3)
Sal. 121:3, 4—Yehova amakhala tcheru nthawi zonse kuti aone zimene atumiki ake akufunikira (w04 12/15 13 ndime 4)
Sal. 121:5-8—Yehova ndi wokhulupirika ndipo amateteza anthu ake (w04 12/15 13 ndime 5-7)
-
Kufufuza Mfundo Zothandiza: (8 min.)
Sal. 123:2—Kodi fanizo la “maso a atumiki,” kapena kuti akapolo, lili ndi mfundo yotani? (w06 9/1 15 ndime 4)
Sal. 133:1-3—Kodi mavesi amenewa akutiphunzitsa chiyani? (w06 9/1 16 ndime 3)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Sal. 127:1–129:8
KUPHUNZITSA MWALUSO MU UTUMIKI
Ulendo Woyamba: (Osapitirira 2 min.) wp16.5 tsamba loyamba—Kukambirana ndi mwini nyumba yemwe wakwiya.
Ulendo Wobwereza: (Osapitirira 4 min.) wp16.5 tsamba loyamba—Muitanireni kumisonkhano yathu.
Phunziro la Baibulo: (Osapitirira 6 min.) fg phunziro 8 ndime 6—Thandizani wophunzira wanu kuti azigwiritsa ntchito zimene waphunzira.
MOYO WATHU WACHIKHRISTU
Nyimbo Na. 114
Yehova Wandichitira Zazikulu: (15 min.) Onerani vidiyo ya pa jw.org. Yehova Wandichitira Zazikulu. (Pitani pamene palembedwa kuti ZOKHUDZA IFEYO > ZIMENE TIMACHITA.) Kenako kambiranani mafunso awa: Kodi Yehova anathandiza bwanji Crystal ndipo zimenezi zamulimbikitsa bwanji? Kodi amachita chiyani akayamba kuganizira zinthu zoipa zimene zinamuchitikira? Kodi mwaphunzira chiyani pa zimene zinachitikira Crystal?
Phunziro la Baibulo la Mpingo: (30 min.) ia mutu 6 ndime 15-23, bokosi patsamba 57 ndi Mfundo Zofunika Kuganizira patsamba 58
Mfundo Zimene Taphunzira Komanso za Mlungu Wamawa (3 min.)
Nyimbo Na. 119 ndi Pemphero


text:
Kodi ‘Mukuyesetsa Kuti Mukhale Woyang’anira’?
M’BALE wina dzina lake Fernando * anachita mantha pamene akulu awiri anamuuza kuti akufuna kuonana naye. Pa nthawiyi woyang’anira dera anali atayendera mpingo wawo. M’mbuyomo, woyang’anira derayo atafika maulendo angapo, akulu anafotokozera Fernando zimene angachite kuti akhale mkulu. Koma chifukwa chakuti panapita nthawi yaitali, iye anayamba kukayikira zoti angakhale mkulu. Choncho pa nthawiyi ankadera nkhawa kwambiri zimene akuluwo angamuuze.
Mkulu wina atayamba kulankhula, Fernando anatchera khutu kwambiri. Anagwiritsira ntchito lemba la 1 Timoteyo 3:1 pomufotokozera kuti akulu alandira kalata yonena kuti iye wavomerezedwa kukhala mkulu. Fernando anadabwa kwambiri n’kuwafunsa kuti, “Mwati bwanji?” Mkuluyo anabwerezanso zimene ananenazo ndipo Fernando anayamba kumwetulira. Atalengeza zimenezi kumpingo anthu onse anasangalala.
Kodi n’kulakwa kufuna kukhala woyang’anira mumpingo? Ayi. Paja lemba la 1 Timoteyo 3:1 limanena kuti: “Ngati munthu aliyense akuyesetsa kuti akhale woyang’anira, akufuna ntchito yabwino.” Abale ambiri amatsatira mfundo yapalembali ndipo amayesetsa kuti akhale oyang’anira mumpingo. N’chifukwa chake masiku ano pali akulu ndi atumiki othandiza ambirimbiri amene amathandiza anthu a Mulungu. Panopa mipingo ikuwonjezereka, choncho abale ena ayeneranso kuyesetsa kuti akhale oyang’anira. Koma kodi angachite bwanji zimenezi? Kodi anthu amene akuyesetsawo ayenera kuda nkhawa ngati mmene Fernando ankachitira?
ZIMENE MUYENERA KUCHITA
Mawu achigiriki amene anamasuliridwa kuti “kuyesetsa” amatanthauza zimene munthu amachita akafuna kutenga chinthu chimene chili patali. Mwina tingayerekezere ndi zimene munthu amachita akafuna kuthyola chipatso chimene chili m’mwamba. Koma izi sizikutanthauza kuti munthuyo amachita kulakalaka mwadyera “kuti akhale woyang’anira.” Tikutero chifukwa chakuti munthu amafuna kukhala woyang’anira n’cholinga choti agwire “ntchito yabwino” osati kuti akhale pa udindo.
Zoyenera kuchita kuti munthu akhale woyang’anira zafotokozedwa pa 1 Timoteyo 3:2-7 ndi pa Tito 1:5-9. Pofotokoza zimene munthu ayenera kuchitazi, M’bale Raymond, amene wakhala mkulu kwa nthawi yaitali, anati: “Ndimaona kuti chofunika kwambiri ndi khalidwe la munthu. N’zoona kuti munthu amafunika kukhala wodziwa kuphunzitsa bwino. Koma munthuyo ayenera kukhala wopanda chifukwa chomunenezera, wosachita zinthu mopitirira malire, woganiza bwino, wadongosolo, wochereza alendo komanso wololera.”
Munthu amene akufuna kukhala woyang’anira ayenera kupewa chinyengo komanso zinthu zodetsa n’cholinga choti akhale wopanda chifukwa chomunenezera. Ayeneranso kukhala wosachita zinthu mopitirira malire, woganiza bwino, wadongosolo komanso wololera. Akatero, abale ndi alongo amakhulupirira kuti akhoza kuwatsogolera komanso kuwathandiza. Ayenera kukhalanso wochereza alendo kuti ana ndiponso anthu amene angoyamba kumene kulambira Yehova azimasuka naye. Akakhalanso wokonda zabwino, amalimbikitsa ndiponso kuthandiza anthu odwala ndi achikulire. Iye amayesetsa kukhala ndi makhalidwewa n’cholinga choti athandize ena osati kuti apatsidwe udindo. *
Akulu amapereka malangizo komanso kulimbikitsa abale kuti ayesetse kukhala oyang’anira. Koma m’bale aliyense payekha ndi amene ali ndi udindo woyesetsa kuti akhale woyang’anira. M’bale Henry, yemwe watumikira monga mkulu kwa nthawi yaitali, anati: “Ngati munthu akufuna kukhala woyang’anira ayenera kuchita khama posonyeza kuti angakwanitsedi.” M’baleyu amagwiritsa ntchito lemba la Mlaliki 9:10 n’kumati: “‘Chilichonse chimene dzanja lako lapeza kuti lichite, uchichite ndi mphamvu zako zonse.’ Munthu ayenera kuyesetsa kuchita bwino chilichonse chimene akulu amupatsa. Ayeneranso kugwira mosangalala ntchito iliyonse imene wapatsidwa mumpingo, ngakhale yosesa. Akulu adzaona zonse zimene akuchita mwakhamazo.” Ngati mukufuna kukhala mkulu, muyenera kutumikira Mulungu mwakhama komanso modalirika. Muyenera kukhala munthu wodzichepetsa osati wolakalaka udindo.—Mat. 23:8-12.
ZIMENE MUYENERA KUPEWA
Anthu ena amene akufuna kukhala oyang’anira amachita kuuza akulu m’njira inayake kapena kuwachitira zinazake kuti awayeneretse. Ena amakwiya akalangizidwa ndi akulu. Anthu oterewa ayenera kudzifunsa kuti: ‘Kodi ineyo ndikungofuna udindo kapena ndikufuna kusamalira nkhosa za Yehova modzichepetsa?’
Anthu amene akufuna kukhala oyang’anira azikumbukiranso kuti ayenera ‘kukhala zitsanzo kwa gulu la nkhosa.’ (1 Pet. 5:1-3) Munthu wachitsanzo chabwino amapewa kuchita zinthu mwachinyengo. Kaya wavomerezedwa kukhala mkulu kapena ayi, iye amayesetsa kukhala woleza mtima. Pajatu kukhala mkulu sikutanthauza kuti munthuyo sangalakwitse zinthu zina. (Num. 12:3; Sal. 106:32, 33) N’zothekanso kuganiza kuti tilibe vuto pomwe anzathu akuona mavuto ena amene tili nawo. (1 Akor. 4:4) Choncho akulu akatipatsa malangizo ochokera m’Malemba tiyenera kumvera osati kukwiya nawo. Tizingoyesetsa kutsatira zimene atiuzazo.
KODI MWAYESETSA KWA NTHAWI YAITALI?
Abale ena amaona kuti akulu akuchedwa kuwavomereza kukhala oyang’anira. Kodi nthawi zina zimakupwetekani chifukwa chakuti mwakhala mukuyesetsa kwa nthawi yaitali kuti mukhale woyang’anira? Ngati ndi choncho, kumbukirani mawu a m’Baibulo awa: “Chinthu chimene unali kuyembekeza chikalephereka, chimadwalitsa mtima. Koma chomwe unali kufuna chikachitika, chimakhala ngati mtengo wa moyo.”—Miy. 13:12.
Munthu amavutika kwambiri mumtima akaona kuti zimene ankayembekezera sizikutheka. Zoterezi zinachitikiranso Abulahamu. Yehova anamulonjeza kuti adzakhala ndi mwana koma panapita zaka zambiri iye ndi Sara alibe mwana. (Gen. 12:1-3, 7) Ndiyeno atakalamba anadandaulira Yehova kuti: “Yehova Ambuye Wamkulu Koposa, mudzandipatsa chiyani ine? Taonani ndilibe mwana.” Ndiyeno Yehova anamutsimikizira kuti zimene walonjeza zidzachitikadi. Koma panapitanso zaka zina 14 Abulahamu asanakhale ndi mwana.—Gen. 15:2 -4; 16:16; 21:5.
Kodi Abulahamu anasiya kutumikira Yehova mosangalala ataona kuti pakupita nthawi yaitali? Ayi. Iye ankadziwa kuti Mulungu adzachita zimene walonjeza. Ankangoyembekezerabe zinthu zabwinozo. Paja mtumwi Paulo analemba kuti: “Abulahamu ataonetsa kuleza mtima, analandira lonjezo limeneli.” (Aheb. 6:15) Mulungu Wamphamvuyonse anadalitsa Abulahamu m’njira imene sankaiganizira. Kodi tikuphunzira chiyani pa nkhani ya Abulahamu?
Ngati mwakhala mukuyesetsa kwa nthawi yaitali kuti mukhale woyang’anira, pitirizani kudalira Yehova. Musasiye kumutumikira mosangalala. M’bale Warren, amene wathandiza anthu ambiri kukhala oyang’anira anati: “Kuti munthu ayenerere kukhala woyang’anira zimatenga nthawi. Khalidwe la munthu komanso luso lake zimaonekera mwapang’onopang’ono chifukwa cha zochita zake kapena mmene amagwirira ntchito zimene wapatsidwa. Ena amaona kuti zinthu zikuwayendera bwino ngati apatsidwa udindo winawake. Koma maganizo amenewatu si abwino ndipo akhoza kusokoneza munthu. Dziwani kuti munthu amachita bwino ngati akutumikira Yehova mokhulupirika pa ntchito iliyonse ndiponso kulikonse.”
M’bale wina anadikira kwa zaka zoposa 10 kuti akhale mkulu. Iye anagwiritsa ntchito mfundo ya mu Ezekieli chaputala 1 pofotokoza zimene waphunzira. Iye anati: “Gulu la Yehova lili ngati galeta ndipo iye amaliyendetsa pa liwiro limene akufuna. Choncho Yehova amachita zinthu pa nthawi yake osati yathu. Ndiyeno pa nkhani yokhala woyang’anira, si bwino kumangoganizira zimene ifeyo tikufuna. Mwina Yehova akudziwa kuti zimene tikufunazo si zotiyenera pa nthawiyo.”
Ngati mukufuna kukhala woyang’anira, yesetsani kuthandiza mpingo kuti uzikhala wosangalala. Ngati mukuona kuti nthawi ikupita, yesetsani kuti musamade nkhawa kapena kutaya mtima. M’bale Raymond amene tamutchula kale uja anati: “Mtima wongofuna udindo umachititsa kuti munthu asamasangalale. Anthu oterewa saona zinthu zosangalatsa akamatumikira Yehova.” Muzingoyesetsa kukhala ndi makhalidwe amene mzimu woyera umatulutsa, makamaka kuleza mtima. Muziphunzira Malemba mwakhama kuti ubwenzi wanu ndi Mulungu ulimbe. Muzichitanso khama pa ntchito yolalikira ndi kuphunzitsa anthu. Muzitsogoleranso bwino banja lanu pa zinthu zokhudza kulambira. Muzisangalalanso mukakhala ndi abale ndi alongo anu. Mukamatero, mudzakhala wosangalala poyembekezera nthawi imene mudzakhale woyang’anira.
Yehova amafuna kuti abale aziyesetsa kuti akhale oyang’anira ndipo safuna kuti anthu azikhumudwa kapena kutaya mtima pomutumikira. Umu ndi mmenenso gulu lake limaonera zinthu. Mulungu amathandiza komanso kudalitsa anthu amene amakhala ndi zolinga zabwino pomutumikira. Paja Yehova akamatidalitsa “sawonjezerapo ululu.”—Miy. 10:22.
Ngakhale kuti mwayesetsa kwa nthawi yaitali kuti mukhale woyang’anira, pali zina zimene mungachite kuti mulimbitse ubwenzi wanu ndi Yehova. Yesetsanibe kukhala ndi makhalidwe abwino, kuchita khama mumpingo komanso kuthandiza banja lanu. Mukatero mudzakhala ndi mbiri yabwino ndipo Yehova sadzaiwala zonse zimene mukuchita. Kaya ndi udindo uti umene mungapatsidwe, pitirizani kutumikira Yehova mosangalala.
^ ndime 2 Tasintha mayina m’nkhaniyi.
^ ndime 8 Mfundo zimene tafotokoza m’nkhaniyi n’zothandizanso kwa amene akufuna kukhala atumiki othandiza. Zimene munthu angachite kuti akhale mtumiki wothandiza zili pa 1 Timoteyo 3:8-10, 12, 13.


text:
BAIBULO LIMASINTHA ANTHU
Lonjezo la Paradaiso Linasintha Moyo Wanga
CHAKA CHOBADWA: 1974
DZIKO: LATVIA
POYAMBA: NDINKAPANGA MPIKISANO WOKWERA NJINGA YAMOTO
KALE LANGA: Ndinabadwira mumzinda wa Riga, likulu la dziko la Latvia.
M’banja mwathu tinalipo ana awiri, ineyo ndi mchemwali wanga, ndipo tinkaleredwa ndi mayi. Ngakhale kuti mayi anga ndi akatolika, tinkapita kutchalitchi kukakhala zochitika zapadera basi. Kuyambira kale, ndimakhulupirira kuti kuli Mulungu, koma ndili mwana ndinasokonezedwa ndi zinthu zina.
Pamene ndinkakula, amayi anga anazindikira kuti ndili ndi luso lotha kuphwasula chinthu n’kuchibwezeretsanso. Izi zinkachititsa kuti aziopa kundisiya ndekha panyumba chifukwa ankada nkhawa kuti mwina ndiphwasula zinthu. Choncho anandipatsa zoseweretsa zimene ndinkatha kumangira kanyumba, n’kukaphwasulanso. Ndinkakondanso kwambiri masewera okwera njinga yamoto. Chifukwa cha zimenezi mayi anandilipirira sukulu ina kuti ndiziphunzira mpikisano woyendetsa njinga yamoto. Poyamba ndinkachita mpikisanowu pogwiritsa ntchito njinga zangati zopalasa, koma kenako ndinayamba kugwiritsira ntchito njinga zamoto.
Ndinkaphunzira zinthu mwachangu moti pasanapite nthawi ndinakhala katswiri wa mpikisanowu. Kangapo konse ndinalandira mphoto chifukwa chopambana pa mpikisanowu. Koma masewerawa ndi oika moyo pachiswe.
MMENE BAIBULO LINASINTHIRA MOYO WANGA:
Pa nthawi imene ndinkachita mpikisanowu, mtsikana amene ndinali naye pa chibwenzi, dzina lake Evija, anapatsidwa mabuku a Mboni za Yehova. M’mabukuwa anapezamo malo ena amene anasonyeza kuti angathe kulembapo, ngati akufuna kuti a Mboni za Yehova aziphunzira naye Baibulo. Iye analembadi, n’kutumiza ku ofesi ya Mboni za Yehova. Pasanapite nthawi, azimayi awiri a Mboni za Yehova anabwera n’kuyamba kuphunzira naye Baibulo. Ndinalibe nazo vuto zimenezi, kungoti ineyo pa nthawiyi ndinalibe chidwi kwenikweni ndi zinthu zauzimu.
Kenako, azimayi a Mboniwo anandipempha kuti ndizikhalapo akamaphunzira Baibulo ndi Evija kuti ndizimva nawo zimene akuphunzirazo. Ndinavomera, ndipo ndinkasangalala kwambiri ndi zomwe ndinkaphunzira. Chinthu china chimene chinandikhudza mtima kwambiri ndi lonjezo la m’Baibulo lonena za dziko lapansi la paradaiso. Mwachitsanzo, anandionetsa lemba la Salimo 37:10, 11, limene limati: “Patsala kanthawi kochepa, woipa sadzakhalakonso. Udzayang’ana pamene anali kukhala, ndipo sadzapezekapo. Koma anthu ofatsa adzalandira dziko lapansi, ndipo adzasangalala ndi mtendere wochuluka.” Lonjezo limeneli linandisangalatsa kwambiri.
Ndinayamba kuchita chidwi ndi zinthu zauzimu. Ndinazindikira kuti pali zinthu zabodza zambiri zimene matchalitchi amaphunzitsa. Koma ndinaona kuti zimene Baibulo limaphunzitsa ndi zosangalatsa komanso zomveka bwino.
Pamene ndinkapitiriza kuphunzira Baibulo, ndinazindikira kuti Yehova amaona kuti moyo ndi chinthu chamtengo wapatali. (Salimo 36:9) Choncho ndinaganiza zosiya kuchita mpikisano uja chifukwa ndinaona kuti si bwino kumachita masewera oika moyo pangozi. Ndinkafuna kugwiritsa ntchito moyo wanga kutumikira Yehova. Ndinaona kuti kuchita zimenezi n’kofunika kwambiri kuposa zonse zimene ndinkapeza pochita mpikisano.
Ndinazindikira kuti ndili ndi udindo wosamalira moyo umene Yehova anandipatsa
Mu 1996, ndinachita nawo msonkhano wa Mboni za Yehova wa anthu ochokera m’mayiko osiyanasiyana. Msonkhanowu unachitikira ku Tallinn, m’dziko la Estonia pafupi ndi sitediyamu yomwe kunkachitira mpikisano uja. Pamsonkhanowu ndinadabwa kuona kuti anthu ochokera m’mayiko osiyanasiyana anali ogwirizana kwambiri komanso ankakhala mwamtendere. Mwachitsanzo, nditamva kuti mayi wina wa Mboni wataya kachikwama kake kam’manja, ndinaganiza kuti basi kapita kameneko. Koma pasanapite nthawi, wa Mboni wina anatola kachikwamako n’kukapereka kwa mwiniwake ndipo palibe chimene chinasowamo. Zimenezi zinandidabwitsa kwambiri ndipo ndinazindikira kuti a Mboni amatsatiradi mfundo za m’Baibulo. Ine ndi Evija tinapitirizabe kuphunzira Baibulo ndipo mu 1997, tinabatizidwa n’kukhala a Mboni za Yehova.
PHINDU LIMENE NDAPEZA:
Anzanga ena anamwalira chifukwa chochita mpikisano wokwera njinga zamoto. Koma ineyo, kuphunzira Baibulo kunandithandiza kuzindikira kuti ndili ndi udindo wosamalira moyo umene Yehova anandipatsa. Zimenezi zathandiza kuti ndisafe msanga.
Ine ndi Evija tinakhala ndi mwayi wotumikira pa maofesi a Mboni za Yehova ku Riga kwa zaka 4. Panopa tikusangalala kwambiri kuthandiza mwana wathu wamkazi, Alise, kuti nayenso azikonda Yehova. Masiku ano ndimapitabe ku ofesi ya Mboni yomasulira mabuku, tsiku limodzi pa mlungu, kukathandiza kukonza magalimoto. Ndimasangalala kwambiri kugwiritsira ntchito luso langa, lobwezeretsa zinthu lija, potumikira Yehova.
Ndimaona kuti ndi mwayi waukulu kuuza ena zokhudza Mulungu woona yekha, ndipo ndimachita zimenezi ndi banja langa. Ndimazindikira kuti zonsezi zatheka chifukwa cha zimene ndaphunzira m’Baibulo. Ndithudi, lonjezo loti dziko lapansi lidzakhala paradaiso linasintha moyo wanga.


text:
CHIGAWO 2
Kodi Mulungu Woona Ndani?
Pali Mulungu woona mmodzi yekha ndipo dzina lake ndi Yehova. (Salimo 83:18) Iye ndi Mzimu ndipo sitingathe kumuona. Iye amatikonda ndipo amafuna kuti ifenso tizimukonda komanso tizikonda anthu anzathu. (Mateyu 22:35-40) Iye ndi Wamkulukulu ndiponso ndi Mlengi wa zinthu zonse.
Poyambirira Mulungu analenga munthu wauzimu wamphamvu kwambiri amene kenako anadzatchedwa Yesu Khristu. Komanso Yehova analenga angelo.
Yehova analenga zinthu zonse zakumwamba . . . ndi zapadziko lapansi. Chivumbulutso 4:11
Yehova Mulungu analenga nyenyezi, dziko lapansi ndi zonse zimene zili padzikoli.—Genesis 1:1.
Anaumba Adamu, munthu woyamba, kuchokera kufumbi lapansi.—Genesis 2:7.
Onaninso
Kodi Mulungu Ali Ndi Dzina?
Mulungu ali ndi maina ambiri audindo monga akuti Atate, Mlengi ndi Ambuye. Koma Dzina lake lenileni limapezeka m’Baibulo malo oposa 7000.
Kodi Mulungu Ndani?
Kodi Mulungu ali ndi dzina, nanga amasamala za ife?


text:
Category: Chichewa
M’dziko muno muli oimba osiyanasiyana. koma kukamba za oimba nyimbo zauzimu, Gwamba ndi mmodzi mwa oimba amene akusintha miyoyo ya anthu pa Malawi pano.…
Wokondedwa Anatchereza, Zikomo chifukwa cha malangizo amene mukumapereka. Thandizeni. Ndili ndi mkazi yemwe ndakhala naye kwa nthawi ndithu. Iye adapezeka wodwala ndipo mthunzi wake…
Nthawi ya nkhomaliro yakwana, pamsika wa Manje mumzinda wa Blantyre ambiri akudya nsima pamene ena akusaka chakudya. Kuponya maso patali pali ana atatu,…
Ena mwa anthu okhala mumzinda wa Mzuzu ati ngakhale bwalo lounika za malamulo oyendetsera dziko lino lidati lamulo la vakabu nlosayenera, apolisi ayenera…
Tsiku limenelo sitidakhale pa Wenela. Palibe ojiya, osolola, osenza ndi oitanira amene adatsala pa Wenela. Tidakwera galimoto la mkulu wina kulowera ku Lilongwe. Si…
Pamene chisankhocho cha mameya atatu a m’mizinda ya dziko lino chadutsa, masomphenya a mameya onse agona polimbikitsa kuteteza malo aboma, kutolera misonkho, kulimbikitsa…
Katswiri oona za tizilombo toononga komanso toyambitsa matenda ku mbewu wa kunthambi ya kafukufuku ya Bvumbwe Research Station, Dr Donald Kachigamba, wati alimi…
Tsiku limenelo sitidakhale pa Wenela. Palibe ojiya, osolola, osenza ndi oitanira amene adatsala pa Wenela. Tidakwera galimoto la mkulu wina kulowera ku Lilongwe. Si…
Pangotha sabata chilowereni chaka cha 2017, koma malipoti a ngozi zakudza ndi mvula m’maboma osiyanasiyana atopetsa kale. Nyumba, sukulu, misewu, katundu ndi zakudya…
Chaka chilichonse, 25 December ndi tsiku lachisangalalo koma chaka changopitachi lidali lachisoni m’banja la a Moses a kwa Chinthambwe mfumu yaikulu Chilowoko m’boma…
Ndimufunsirebe? Ndine mnyamata wa mu Lilongwe ndipo ndidagwa m’chikondi ndi msungwana wina. Ndakhala ndikuponya mawu kwa iye koma iyeyo amayankha moti savomera kapena kundikana.…
Thewera loti lagwiritsidwa ntchito limaipa mmaso komanso kudetsa kukhosi. Mwina likakhala la mwana wako, komabe ambiri limativuta kuyang’ana, kuligwira kapena kuchapa kumene. Utchisi…
Nkhani ili mkamwamkamwa panopa ndi yoti nduna ya zaulimi, mthirira ndi chitukuko cha madzi, George Chaponda, kudzanso mkulu wa bungwe la Admarc, Foster…
Dikishonale kapena kuti buku lotanthauzira mawu ndi imathandiza anthu kupeza matanthauzo a mawu omwe akuwavuta kuti amvetsetse zomwe nkhani ikukamba. Nthawi zina pamakhala…
Bungwe la alimi la Farmers Union of Malawi (FUM) komanso alimi ena apempha boma kuti likonzenso ndondomeko ya feteleza wotsika mtengo. Pempholi…
Mapiri, nkhalango komanso madambo ali mbulanda. Anthu adagwetsa mitengo ndi kuotcha makala. Koma lero nkhani yasintha. Pang’onopang’ono boma la Mwanza layamba kuvala, kubisa…
Lero ndi tsiku lakutha kwa chaka cha 2016. Pomwe masiku athera kuchitseko ndipo chaka cha 2017 chili pamphuno, akadaulo ena a zaulimi ati…
Nthenda ya kutsegula m’mimba ndi imodzi mwa matenda omwe amakonda kufala kwambiri m’nyengo ino ya mvula. Malinga ndi dokotala wa pachipatala…
Chapita chaka cha 2016 chomwe dziko lino lidaona ina mwa milandu ikuluikulu ikulowa m’mabwalo a milandu ndi kuweruzidwa. Umodzi mwa milanduyi udali wa yemwe…
Pamene tikutsendera chaka cha 2016, akadaulo ena pandale ati zochitika m’chakachi zikutsimikiza kuti Amalawi akuchenjera ndiye andale asamale mu 2017. Akadanena izi kaamba…


text:
3
Kodi Ndingatani Kuti Ndizilankhulana Bwino ndi Makolo Anga?
KODI MUKANAKHALA INUYO MUKANATANI?
Taganizirani izi: Ndi Lachitatu madzulo ndipo mnyamata wina wazaka 17, dzina lake Geoffrey wamaliza kugwira ntchito zapakhomo. Iye akuona kuti tsopano ndi nthawi yoti apume n’kumaonera TV.
Choncho akuyatsa TV n’kukhala pampando. Koma nthawi yomweyo bambo ake akutulukira ndipo akuoneka kuti akudabwa ndiponso sakusangalala.
Bambowo akunena kuti: “Geoff! Ukutani apa m’malo moti uzikamuthandiza mng’ono wako kulemba homuweki? Iwe koma umamva?”
Geoffrey akunena chapansipansi kuti : “Ehe zayambika.”
Bambowo akunena kuti: “Geoff wati chani?”
Geoffrey akuyankha kuti: “Palibe.”
Bambo ake akwiya koopsa ndipo akunena kuti: “Usadzandilankhulenso choncho wamva?”
Kodi mukanakhala Geoffrey mukanatani kuti zoterezi zisachitike?
MFUNDO YOFUNIKA KUIGANIZIRA
Kulankhulana ndi makolo anu tingakuyerekezere ndi kuyendetsa galimoto. Ngati mutapeza kuti msewu watsekedwa, mukhoza kungodzera msewu wina. Msewu ukatsekedwa mukhoza kupeza njira ina imene mungadutse. Choncho n’zothekanso kupeza njira ina yolankhulirana ndi makolo anu
CHITSANZO:
Mtsikana wina dzina lake Leah anati: “Bambo anga ndi ovuta. Nthawi zina ndikamawafotokozera zinazake ndimangowamva akuti: ‘Ee? Ukuti chiyani?’”
PALI NJIRA ZITATU ZIMENE LEAH ANGATSATIRE.
YOYAMBA. Kuwalusira bambo akewo.
Leah akunena mopsa mtima kuti, “Kodi simukumvetsera bwanji? Mukuona ngati ndi nkhani yaing’ono?”
YACHIWIRI. Kusiya kulankhula nawo.
Leah wangosiya kuwafotokozera nkhaniyo.
YACHITATU. Kudikira kaye n’kudzakambirana nawo nthawi ina.
Leah akupeza nthawi ina yabwino n’kulankhula nawo kapena akungowalembera kalata yowafotokozera zimene amafuna kuwauza.
Kodi inuyo mukuganiza kuti njira yabwino imene Leah angatsatire ndi iti?
TAGANIZIRANI IZI: Bambo a Leah atanganidwa ndi zinazake ndiye sakudziwa mmene Leah akumvera mumtima mwake. Leah atasankha Njira Yoyambayi, bambo akewo sangadziwe chifukwa chimene walusira ndipo sangamve zimene amafuna kuwauza. Komanso zingasonyeze kuti salemekeza bambo akewo. (Aefeso 6:2) Choncho, njira imeneyi singathandize ngakhale pang’ono.
Njira Yachiwiriyi ikhoza kukhala yosavuta koma si yanzeru. Tikutero chifukwa chakuti popanda kuwafotokozera vuto lakelo, iwo sangadziwe zimene zikumuchitikira ndipo sangamuthandize. Choncho, kusiya kulankhula nawo n’kosathandiza.
Koma potsatira Njira Yachitatu, Leah sakulola kuti kusamvetsera kwa bambo ake kumupangitse kuti asalankhule nawonso. M’malomwake iye wasankha kulankhula nawo pa nthawi ina. Ndipo kulembera kalata bambo akewo kungathandize kuti iyeyo ayambe kumva bwino.
Kulemba kalata kungathandizenso kuti afotokoze bwinobwino vuto lake. Bambo ake akawerenga kalatayo akhoza kumvetsa maganizo ake komanso mmene akumvera mumtima mwake. Choncho Njira Yachitatu ndi yothandiza kwa Leah komanso kwa bambo akewo. Kaya alankhula nawo pamasom’pamaso kapena alemba kalata, ndiye kuti watsatira malangizo a m’Baibulo akuti “titsatire zinthu zobweretsa mtendere.”—Aroma 14:19.
Kodi pali njira zinanso zimene Leah angatsatire?
Ganizirani njira imodzi. Kenako ganizirani zimene zingachitike atatsatira.
MUZISAMALA POLANKHULA NDI MAKOLO ANU
Dziwani kuti mukhoza kunena zinthu zina, makolo anu n’kumva zina.
MWACHITSANZO:
Makolo anu akufunsani kuti ‘Wakhumudwa ndi chiyani?’ Ndiyeno inu n’kuyankha kuti, “Palibe.”
Makolo anuwo angaganize kuti mukutanthauza zoti “Sindingakuuzeni chifukwa sindimakukhulupirirani. Ndikauza anzanga chifukwa ndi amene angandithandize.”
Ndiye tiyerekeze kuti muli ndi vuto linalake ndipo makolo anu akufuna kukuthandizani. Koma inuyo mukuti: “Musadandaule. Ndithana nazo ndekha.”
Kodi makolo anu angaganize chiyani?
Kodi yankho labwino lingakhale loti chiyani?


text:
Thambikku Entha Ooru Tamil Movie, Thambikku Entha Ooru Full Movie, Watch Thambikku Entha Ooru Movie Online, Thambikku Entha Ooru HQ , Thambikku Entha Ooru DVD, Watch Thambikku Entha Ooru Film, Thiruttuvcd Thambikku Entha Ooru, Thambikku Entha Ooru free
Thambikku Entha Ooru Tamil Movie, Thambikku Entha Ooru Full Movie, Watch Thambikku Entha Ooru Movie Online, Thambikku Entha Ooru HQ , Thambikku Entha Ooru DVD, Watch Thambikku Entha Ooru Film, Thiruttuvcd Thambikku Entha Ooru, Thambikku Entha Ooru free
Thambikku Entha Ooru 1984 Tamil Movie Watch Online
Other Online Video Links
Torrent Magnet Links
Thambikku Entha Ooru Tamil Movie, Thambikku Entha Ooru Full Movie, Watch Thambikku Entha Ooru Movie Online, Thambikku Entha Ooru HQ , Thambikku Entha Ooru DVD, Watch Thambikku Entha Ooru Film, Thiruttuvcd Thambikku Entha Ooru, Thambikku Entha Ooru free
Title: Thambikku Entha Ooru 1984 Tamil Movie Watch Online
Submited by: ThiruttuVCD
Category: Tamil, 1970-1989 Movies, Rajinikanth-SuperStar
Added on: June 1st, 2014
Tags: Madhavi, Rajinikanth, Sulakshana, Thambikku Entha Ooru DVD, Thambikku Entha Ooru Full Movie, Thambikku Entha Ooru HQ, Thambikku Entha Ooru Tamil Movie, Thambikku Entha Ooru free, Thiruttuvcd Thambikku Entha Ooru, Watch Thambikku Entha Ooru Film, Watch Thambikku Entha Ooru Movie Online
Rating:
(43
votes, average: 3.79
out of 5)
Views: 8,402 views


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
15 Ndiyeno pambuyo pa zinthu zimenezi, Abisalomu anadzipangira galeta lokokedwa ndi mahatchi, ndipo amuna 50 anali kuthamanga patsogolo pake.+
2 Tsopano Abisalomu anadzuka m’mawa kwambiri+ ndi kukaima pambali pa msewu wa kuchipata.+ Ndiyeno munthu aliyense amene anali ndi mlandu akafika kuti mlandu wake ukaweruzidwe ndi mfumu,+ Abisalomu anali kumuitana ndi kumuuza kuti: “Wachokera mumzinda uti?” Poyankha munthuyo anali kunena kuti: “Ine mtumiki wanu ndachokera mu limodzi la mafuko a Isiraeli.”
3 Pamenepo Abisalomu anali kumuuza kuti: “Taona, nkhani yakoyi ili bwino ndipo ndi yosavuta. Koma mfumu ilibe aliyense woti amvetsere nkhani yakoyi.”+
4 Ndiyeno Abisalomu anali kupitiriza kunena kuti: “Haa! Zikanakhalatu bwino ndikanaikidwa kukhala woweruza m’dziko lino+ kuti munthu aliyense wokhala ndi mlandu kapena wofuna chiweruzo azibwera kwa ine, ndipo ndikanamuchitira chilungamo.”+
5 Ndiyeno zimene zinali kuchitikanso n’zakuti, munthu akafika pafupi kuti amuweramire, Abisalomu anali kutambasula dzanja lake ndi kumugwira+ kenako n’kumupsompsona.
6 Abisalomu anapitiriza kuchita zinthu zoterezi kwa Aisiraeli onse amene anali kubwera kwa mfumu kuti iwaweruzire milandu yawo, moti Abisalomu anapitiriza kukopa mitima ya anthu a mu Isiraeli.+
7 Tsopano kumapeto kwa zaka 40, Abisalomu anauza mfumu kuti: “Chonde, ndiloleni ndichoke, ndipite ku Heburoni+ kukakwaniritsa lonjezo langa lalikulu limene ndinalonjeza Yehova.+
8 Pakuti ine mtumiki wanu ndinalonjeza lonjezo lalikulu+ pamene ndinali kukhala ku Gesuri,+ ku Siriya, ndipo ndinati, ‘Yehova akandilola kubwerera ku Yerusalemu, ndiyenera kupereka nsembe kwa Yehova.’”+
9 Pamenepo mfumu inamuyankha kuti: “Pita mu mtendere.”+ Zitatero, ananyamuka ndi kupita ku Heburoni.
10 Ndiyeno Abisalomu anatumiza akazitape+ m’mafuko onse a Isiraeli ndipo anawauza kuti: “Mukangomva kulira kwa lipenga la nyanga ya nkhosa, munene kuti, ‘Abisalomu wakhala mfumu+ ku Heburoni!’”+
11 Pochoka, Abisalomu anatenga anthu 200 mu Yerusalemu. Amenewa anawaitana ndipo ananyamuka m’chimbulimbuli+ osadziwa kena kalikonse.
12 Kuwonjezera apo, pamene Abisalomu anali kupereka nsembe, anaitanitsa Ahitofeli+ Mgilo,+ phungu wa Davide,+ kuchoka kumzinda wakwawo wa Gilo.+ Chiwembu+ chimenecho chinapitiriza kukula ndipo chiwerengero cha anthu amene anali kutsatira Abisalomu chinapitiriza kuwonjezeka.+
13 Patapita nthawi, munthu wina anauza Davide kuti: “Mitima+ ya anthu a mu Isiraeli yatsatira Abisalomu.”
14 Nthawi yomweyo, Davide anauza atumiki ake onse amene anali naye limodzi mu Yerusalemu, kuti: “Nyamukani, tiyeni tithawe,+ pakuti sipapezeka munthu wopulumuka m’manja mwa Abisalomu. Chitani changu, pakuti mwina angafike mofulumira ndi kutipeza n’kutichitira choipa komanso kukantha mzinda ndi lupanga!”+
15 Pamenepo atumiki a mfumu anauza mfumu kuti: “Ife atumiki anu tichita mogwirizana ndi zimene inu mbuyathu mfumu mwasankha.”+
16 Choncho mfumu inanyamuka ndi kutuluka ndipo anthu onse a m’nyumba yake anaitsatira.+ Koma mfumuyo inasiya akazi 10, amene anali adzakazi ake,+ kuti asamalire nyumba.
17 Mfumu inatulukadi ndi kupitiriza ulendo wake pamodzi ndi anthu onse amene anali kuitsatira ndipo anaima ku Beti-merehaki.
18 Kumeneko atumiki onse a mfumu, Akereti onse ndi Apeleti+ onse, anali kudutsa pamaso pake. Komanso Agiti+ onse, amuna 600 amene anamutsatira kuchokera ku Gati+ anali kudutsa pamaso pake.
19 Kenako mfumu inauza Itai+ Mgiti kuti: “Kodi iweyo ukupita nafe chifukwa chiyani? Bwerera+ ukakhale ndi mfumu, pakuti ndiwe mlendo komanso ndiwe wothawa kwanu.
20 Iwe wabwera dzulo lomweli, kodi lero uyende+ ndi ife kupita kulikonse kumene ine ndikupita? Bwerera, tenga abale ako ndi kubwerera nawo limodzi, ndipo Yehova akusonyeze kukoma mtima kosatha+ ndi kukhulupirika kwake!”+
21 Koma Itai anayankha mfumu kuti: “Pali Yehova, Mulungu wamoyo, komanso pali moyo wanu mbuyanga mfumu,+ kulikonse kumene inu mbuyanga mfumu mudzapita ine mtumiki wanu ndidzapitanso komweko, ndipo ndili wokonzeka ngakhale kufa nanu limodzi!”+
22 Pamenepo Davide anauza Itai+ kuti: “Dutsa, upite.” Choncho Itai Mgiti anadutsa pamaso pake komanso amuna onse amene anali kuyenda naye ndi ana onse amene anali naye.
23 Anthu onse a m’dzikoli anali kulira mokweza mawu,+ ndipo anthu onse amene anali ndi Davide anali kudutsa pamaso pake. Mfumu inaimirira pafupi ndi chigwa cha Kidironi,+ ndipo anthu onse anali kudutsa mumsewu waukulu wopita kuchipululu.
24 Kumeneko kunalinso Zadoki+ pamodzi ndi Alevi+ onse atanyamula+ likasa+ la pangano la Mulungu woona. Choncho Aleviwo anatula pansi likasa la Mulungu woona pafupi ndi Abiyatara+ kufikira anthu onse atamaliza kudutsa kuchokera mumzinda.
25 Ndiyeno mfumu inauza Zadoki kuti: “Tenga likasa+ la Mulungu woona ndi kubwerera nalo mumzinda.+ Yehova akandikomera mtima adzandibwezeretsa mumzinda ndipo ndidzaliona. Ndidzaonanso malo amene limakhala.+
26 Koma akanena kuti, ‘Sindikusangalala nawe,’ ine ndidzavomereza zilizonse zimene adzandichitira.”+
27 Pamenepo mfumu inapitiriza kuuza Zadoki wansembe kuti: “Iwe ndi wamasomphenya,+ si choncho kodi? Bwerera kumzinda mu mtendere. Bwerera pamodzi ndi Ahimazi mwana wako wamwamuna ndi Yonatani+ mwana wamwamuna wa Abiyatara. Mubwerere ndi ana anu awiri amene muli nawowa.
28 Taona, ine ndikhalabe pamalo owolokera amene ali pafupi ndi chipululu kufikira amuna inu mutatumiza uthenga wondidziwitsa mmene zinthu zilili.”+
29 Choncho Zadoki ndi Abiyatara anatenga likasa la Mulungu woona ndi kubwerera nalo ku Yerusalemu, ndipo anapitiriza kukhala kumeneko.
30 Davide anali kukwezeka zitunda za phiri la Maolivi+ akulira, ataphimba kumutu kwake.+ Anali kuyenda wosavala nsapato ndipo aliyense mwa anthu amene anali naye anaphimba kumutu kwake ndipo onse anali kuyenda akulira.+
31 Kenako uthenga unafika kwa Davide wonena kuti: “Ahitofeli nayenso ali pakati pa anthu amene akukonza chiwembu+ pamodzi ndi Abisalomu.”+ Pamenepo Davide anati:+ “Inu Yehova!+ Chonde, sandutsani malangizo a Ahitofeli kuti akhale opusa.”+
32 Ndiyeno pamene Davide anafika pamwamba pa phiri pamene anthu anali kugwadira Mulungu, anaona Husai+ Mwareki+ akubwera kudzakumana naye, atang’amba chovala chake ndiponso atadzithira dothi kumutu.+
33 Pamenepo Davide anamuuza kuti: “Ukapita nane limodzi, ukhala mtolo wolemetsa kwa ine.+
34 Koma ukabwerera kumzinda ndi kukauza Abisalomu kuti, ‘Inu Mfumu ine ndine mtumiki wanu. Kale ndinali mtumiki wa bambo anu, koma tsopano ndine mtumiki wanu,’+ pamenepo ukanditsutsire+ malangizo a Ahitofeli.
35 Kodi kumeneko suli ndi Zadoki ndi Abiyatara ansembe?+ Chilichonse chimene ukamve kuchokera kunyumba ya mfumu ukauze Zadoki ndi Abiyatara ansembe.+
36 Taona, iwo ali ndi ana amuna awiri, Ahimazi+ mwana wa Zadoki ndi Yonatani+ mwana wa Abiyatara. Choncho amuna inu mukatume amenewa kuti adzandiuze zonse zimene mungamve.”
37 Pamenepo Husai, mnzake wa Davide,+ anabwerera kumzinda. Ndipo Abisalomu+ anabwera ku Yerusalemu.
Patsani ena
Patsani ena
2 Samueli 15
Baibulo la Dziko Latsopano la Malemba Opatulika
https://www.jw.org/finder?docid=1011452&Book=10&Chapter=15&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D15%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
GAWO 5
Bwererani kwa ‘M’busa Wanu ndi Woyang’anira Moyo Wanu’
Kodi inuyo mwakumanapo ndi mavuto ena amene atchulidwa m’kabukuka? Ngati ndi choncho, dziwani kuti simuli nokha. Atumiki a Mulungu ambirimbiri akale ndiponso a masiku ano akumanapo ndi mavuto ngati amenewa. Yehova anawathandiza ndipo akhoza kukuthandizaninso inuyo.
Yehova adzakulandirani bwino mukabwerera kwa iye
DZIWANI kuti Yehova adzakulandirani bwino mukabwerera kwa iye. Adzakuthandizani kuti musiye kuda nkhawa, kukhumudwa ndiponso kudziimba mlandu. Zikatero mudzakhala ndi mtendere mumtima n’kumatumikira Yehova limodzi ndi anzanu. Mudzafanana ndi Akhristu amene mtumwi Petulo anawalembera kuti: “Munali ngati nkhosa zosochera, koma tsopano mwabwerera kwa m’busa wanu ndi woyang’anira miyoyo yanu.”—1 Petulo 2:25.
Mudzachita bwino kwambiri mukabwerera kwa Yehova. Tikutero chifukwa chakuti mudzakondweretsa mtima wake. (Miyambo 27:11) Kumbukirani kuti Yehova amatha kukhumudwa kapena kusangalala chifukwa cha zochita zathu. Koma iye satikakamiza kumukonda ndiponso kumutumikira. (Deuteronomo 30:19, 20) Katswiri wina wa Baibulo anati: “Palibe munthu amene angatsegule mtima wa munthu wina. Aliyense amatsegula wake.” Ndiyeno tikamatumikira Yehova chifukwa chomukonda kwambiri zimakhala ngati tasankha kutsegula mtima wathu. Munthu amene wachita zimenezi amakhala atapereka kwa Mulungu mphatso yamtengo wapatali ndipo izi zimamusangalatsa kwambiri. Paja Yehova ndi woyenera kulambiridwa choncho palibe chosangalatsa kuposa kumupatsa zimene ayenera kulandira.—Machitidwe 20:35; Chivumbulutso 4:11.
Mukabwerera kwa Yehova mudzapezanso zosowa zanu zauzimu. (Mateyu 5:3) Anthu ambiri padzikoli sadziwa cholinga cha moyo. Amafunitsitsa kupeza mayankho pa nkhaniyi ndipo izi n’zomveka chifukwa Yehova anatilenga ndi mtima wofuna kudziwa zimenezi. Mtima wathuwo umakhala wosangalala kwambiri ngati tikutumikira Yehova chifukwa chomukonda.—Salimo 63:1-5.
Musakayikire zoti Yehova amafunitsitsa kuti mubwerere. Kabukuka kanakonzedwa pambuyo popemphera ndipo ndi umboni wakuti Yehova akukuitanani. N’kutheka kuti mkulu wina kapena Mkhristu wina ndi amene anakupatsani. Ndiyeno inuyo munaona kuti ndi bwino kukawerenga n’kutsatira malangizo ake. Zonsezi zikungosonyeza kuti Yehova sanakuiwaleni. Zili ngati akukukokani mokoma mtima kuti mubwerere.—Yohane 6:44.
N’zolimbikitsa kudziwa kuti Yehova saiwala atumiki ake amene asochera. Mlongo wina dzina lake Donna anatsimikizira mfundo imeneyi. Iye anati: “Ndinayamba kusiya Yehova mwapang’onopang’ono. Koma nthawi zambiri ndinkaganizira lemba la Salimo 139:23, 24 lomwe limati: ‘Ndifufuzeni, inu Mulungu, ndi kudziwa mtima wanga. Ndisanthuleni ndi kudziwa malingaliro anga amene akundisowetsa mtendere, ndipo muone ngati mwa ine muli chilichonse chimene chikundichititsa kuyenda m’njira yoipa, ndipo munditsogolere m’njira yamuyaya.’ Ndinkadziwa kuti ndiyenera kukhala m’gulu la Yehova osati m’dziko loipali. Ndinali ngati mlendo m’dzikoli. Ndiyeno ndinayamba kuona umboni wakuti Yehova sanandisiye. Chofunika chinali kubwerera kwa iye basi ndipo ndikusangalala kuti ndinabwereradi.”
“Ndinayamba kuona umboni wakuti Yehova sanandisiye.
Tikukhulupirira kuti inunso mupeza “chimwemwe chimene Yehova amapereka.” (Nehemiya 8:10) Mukabwerera simudzanong’oneza bondo ngakhale pang’ono.


text:
Nkhani 61: Davide Akulongedwa Ufumu
SAULI akuyesa’nso kugwira Davide. Akutenga ankhondo ake amphamvu 3,000 namka kukasa-saka Davide. Iye atamva za izi, iye akutumiza azondi kukaona kumene Sauli ndi ankhondo ake agona usiku’wo. Ndiyeno iye akufunsa awiri a amuna ake’wo kuti: ‘Ndani adzafuna kumka nane ku msasa wa Sauli?’
‘Ine,’ Akutero Abisai. Abisai ndi mwana wa mlongo wa Davide Zeruya. Sauli ndi anthu ake ali mtulo, Davide ndi Abisai akulowa mu msasa’wo mwakachetechete. Akutenga mkondo wa Sauli ndi mtsuko wa madzi, umene uli kumutu kwa Sauli. Palibe woona kapena kumva chifukwa iwo onse ali mtulo tatikulu.
Onani Davide ndi Abisai tsopano. Achokapo, afika bwino lomwe pa phiri. Davide akuitana mkulu wankhondo wa Israyeli mopfuula: ‘Abineri, n’chifukwa ninji sukutetezera mbuyako, mfumu? Tayang’ana! Ziri kuti mkondo ndi mtsuko wa madzi za mfumu?’
Sauli akudzambatuka. Akuzindikira mau a Davide, nafunsa kuti: ‘Kodi ndiwe Davide?’ Kodi mukuona Sauli ndi Abineri apo?
‘Inde, mbuyanga mfumu,’ Davide akuyankha Sauli. Nafunsa kuti: ‘Kodi n’cifukwa ninji mukuyesa kundigwira? Kodi ndachita choipa chotani? Nawu mkondo wanu, O mfumu. Tumani mmodzi wa amuna anu adzautenge.’
Sauli akubvomereza kuti, ‘Ndalakwa. Ndachita mopusa.’ Zitatero Davide akuchoka, Sauli nabwerera kwao. Koma Davide akuti mu mtima mwake: ‘Tsiku lina Sauli’yu adzandipha. Ndiyenera kuthawira ku dziko la Afilisti.’ Ndipo anatero’di. Iye akuputsitsa Afilisti n’kuwachititsa kukhulupirira kuti ali ku mbali yao tsopano.
Nthawi ina pambuyo pake Afilisti akumka kukamenyana ndi Israyeli. M’nkhondo, Sauli ndi Jonatani yemwe akuphedwa. Izi zikumvetsa chisoni kwambiri Davide, ndipo akulemba nyimbo yokoma, m’mene iye akuyimba kuti: ‘Ndimva chisoni chifukwa cha iwe, mbale wanga Jonatani. Unalitu wokondedwa kwa ine!’
Pambuyo pake Davide akubwerera ku Israyeli ku mzinda wa Hebroni. Pali nkhondo pakati pa anthu osankha mwana wa Sauli Isiboseti kukhala mfumu ndi anthu ena ofuna Davide kukhala mfumu. Koma potsiriza amuna a Davide akupambana. Davide ali ndi zaka 30 pamene akulongedwa ufumu. Kwa zaka zisanu ndi ziwiri ndi theka iye akulamulira Hebroni. Ena a obadwira kumene’ko akuchedwa Amnoni, Abisalomu ndi Adoniya.
Nthawi ikufika pamene Davide ndi ankhondo ake akumka kukalanda mzinda wokongola wochedwa Yerusalemu. Yoabu, mwana wina wa mlongo wa Davide Zeruya, akutsogolera nkhondo’yo. Chotero Davide akufupa Yoabu mwa kum’panga kukhala mkulu wa gulu lake la nkhondo. Tsopano Davide akuyamba kulamulira mu mzinda wa Yerusalemu.
1 Samueli 26:1-25; 27:1-7; 31:1-6; 2 Samueli 1:26; 3:1-21; 5:1-10; 1 Mbiri 11:1-9.
Mafunso
- Kodi Davide ndi Abisai anachita chiyani pamene Sauli anali kugona mu msasa wake?
- Kodi Davide akufunsa Sauli mafunso otani?
- Atasiyana ndi Sauli, kodi Davide akupita kuti?
- Kodi n’chiyani chikumvetsa chisoni kwambiri Davide, moti mpaka analemba nyimbo yokoma?
- Kodi Davide ali ndi zaka zingati pamene akulongedwa ufumu ku Hebroni, ndipo ana ake ena mayina awo ndi ndani?
- Kodi kenaka Davide akulamuliranso kuti monga mfumu?
Mafunso ena
- Ŵerengani 1 Samueli 26:1-25.
Mawu a Davide omwe analembedwa pa 1 Samueli 26:11 akusonyeza kuti anali ndi maganizo otani okhudza kakonzedwe ka zinthu ka Mulungu? (Sal. 37:7; Aroma 13:2)
Ngati tayesetsa kusonyeza kukoma mtima kwachikondi kwa munthu wina, koma munthu amene tamusonyeza zimenezoyo sakuyamikira zimene tachitazo, kodi mawu a Davide opezeka pa 1 Samueli 26:23 angatithandize bwanji kukhalabe ndi maganizo oyenera? (1 Maf. 8:32; Sal. 18:20)
- Ŵerengani 2 Samueli 1:26
Kodi Akristu masiku ano angakhale bwanji ndi “chikondano chenicheni” ngati chimene Davide ndi Jonatani anali nacho? (1 Pet. 4:8; Akol. 3:14; 1 Yoh. 4:12)
- Ŵerengani 2 Samueli 5:1-10.
Kodi Davide anakhala mfumu kwa zaka zingati, ndipo zaka zimenezi zinagaŵidwa bwanji? (2 Sam. 5:4, 5)
Kodi Davide anatchuka chifukwa chiyani, ndipo kodi zimenezi zimatikumbutsa chiyani ifeyo masiku ano? (2 Sam. 5:10; 1 Sam. 16:13; 1 Akor. 1:31; Afil. 4:13)
Onaninso
Aisiraeli Anapempha Kuti Akhale ndi Mfumu
Mulungu anasankha Sauli kuti akhale mfumu Aisiraeli atapempha kuti akhale ndi mfumu. N’chifukwa chiyani Mulungu anachotsa Sauli n’kuika Davide kuti akhale mfumu?